
ES EVANGELIUM VUM MARKUS 
ES ERSCHT KABIDDEL 


Der Aafang vum Yesus Grischdus seim Evangelium. 

Wie’s gschriwwe schteht beim Brofeet Yesaya; Sehnt, ich schick en 
Berichtbringer dir varnenaus mit dem Befehl, er soll dir der Weeg zerecht mache. Des is 
en Schtimm vumme Breddicher in der Wilderniss: Ihr sollen em Harr sei Weeg reddi un 
sei Schtross recht mache. 

Yohannes der Daafer war in der Wilderniss un hot die Daaf gebreddicht, as 
meent, mer hot’s Beess bereit un noh sin eem die Sinde vergewwe. Un’s gans yiddisch 
Land un all die Leit vun Yerusalem sin zu ihm nausgange, hen ihre Sinde bekennt un hen 
sich vun em im Yordaan daafe losse. 

Awwer der Yohannes hot Kamelhoor un en Gardel aus Ledder um die Mitt 
gewore. Er hot alsfatt Hoischrecker un wilder Hunnich gesse. Er hot gebreddicht un 
gsaat: s’ kummt eener nooch mir dohar, dar is schtarriger als ich. Ich bin net gut genung 
far mich nunnerzebicke un ihm die Schuhrieme uffmache. Ich daaf eich mit Wasser, 
awwer dar soll eich mit em Heiliche Geischt daafe. 

Iwwerdem is Yesus aus Nazareth in Galilea kumme un hot sich vum Yohannes im 
Yordaan daafe losse. Un wie er aus’m Wasser rauskumme is, hot er gsehne, ass sich der 
Himmel uffgemacht hot und der Geischt uff ihn runnerkumme is wie en Daub. Un’s hot 
en Schtimm vum Himmel gewwe: Du bischt mei liewer Soh, an dir hawwich mei Freed. 

Alsdann hot en der Geischt in die Wilderniss gedriwwe, un er waar vazich Daag 
in der Wilderniss un is vum Saatan versuchf warre. Yuscht wildes Gedier is bei em 
gewest un die Engel hen ihm gedient. 

Nochdem ass Yohannes gfange warre is, is Yesus noch Galilea kumme un hot die 
Botschaft Goddes gebreddicht; Die Zeit is erfillt, es Reich Goddes is schier’ gaar do. 
Bessert eich un glaabt an die Botschaft. Nau, wie er am See vun Galilea verbei gange is, 
hot er Simon un sei Bruder Andreas gsehne, wu eh Netz in der See geduh hen; sie waare 
ewwe Fischer. Un Yesus hot ne gsaat, kummt mit mir un ich mach Menschefischer aus 
eich. Un alsdann hen sie ihre Netz verlosse un sin ihm nohgange. Un wie er ewennich 
weider gange is, hot er Yakobus, der Soh vum Zebedeeus, un sei Bruder Yohannes 
gsehne im Schiff wu sie am Netzflicke waare, un gschwint hot er sie gerufe, un sie hen 
ihre Vadder Zebedeeus im Schiff mit de Schaffleit verlosse un sin mit Yesus gange. 

Un sie sin in Kapernaum nei gange, un er is am Sabbaat in die Synagog gange un 
hot datt gebreddicht. Un die Leit hen net gewisst, was sie devun denke sotten, weil er 
ausgeleegt hot wie eener, wu Vollmacht hett, un net wie die Schriftgelehrte. Un 
iwwerdem waar en Mann in ihrer Synagog, der hot en unreiner Geescht in sich, as 
gegrische hot; Was witt du vun uns, Yesus vun Nazareth? Bischt du kumme far uns 
verdarwe? Ich weess, war du bischt; du bischt der Heilich, as Gott gschickt hot. 


Un Yesus hot em gedroht; Sei schtill un geh aus dem Mann raus un mach dich 
fatt. Un der unrein Geescht hot en hie un hargerisse, hot laut gegrische un is aus ihm raus 
un fattgange. 

Un sie hen sich all gewunnert un hen enanner gfroogt; Was is des? Des is en neii 
Lehr? Er dutt die beese Geeschter bfehle un sie harriche uf en. Un’s Geschwetz vun em is 
gschwint verbreet warre im ganse Land Galilea. 

Un sie sin glei aus der Synagog in Simon und Andreas ihre Haus mit Yakobus un 
Yohannes gange. Datt hot die Schwiegermutter vum Simon im Bett gelege un hot Fiewer 
ghat un sie hen’s em gschwint gsaat. Un er is zu re gedrede, hot ihre Hand gefasst un sie 
uffgericht. Noh hot’s Fiewer sie verlosse un sie hot sie bedient. 

Owets, nochdem ass die Sunn unnergange is, hen sie em all die Granke un selli, 
wu Deiwel hetten, gebrocht. Un die gans Schtatt hot sich var def Dier versammelt. Er hot 
viele Granke as alle Satte Leide ghat hen, gholfe, un hot viel beese Geeschder 
ausgedriwwe, un hot die Geeschder net schwetze losse, weil sie ihn gekennt hen. 

Un maryets frieh, wie’s noch gans dunkel waar, is er uffgschtanne un nausgange, 
is an en eesamer Blatz gange un hot datt gebeet. Der Simon mit denne wu bei ihm waare, 
sin em gschwint nohkumme un wie sie en gfunne hen, hen sie em gsaat; Yedermann 
sucht dich. 

Un er hot ne gsaat; Geh mir annerscht wuhie in die neegschte Schtatt, ass ich datt 
aah breddiche kann, weil do dezu bin ich rauskumme. Un er is datthie gange, is in ihrer 
Synagog gebliwwe, un hot die Deiwel ausgedriwwe. 

Un en Leper is zu ihm kumme, hot sich hiegegniet un hot ihn gebitt; Saag, wann 
du witt, kannscht du mich sauwer mache. Yesus hot ihn gedauert, hot die Hand 
ausgeschreckt, en aageriehrt und gsaat; Ich will’s. Sei du nau sauwer. 

Un gschwint is die Leprosy vun ihm gange un er is sauwer warre. Yesus hot en 
gemaant un alsdann fattgschickt un hot em gsaat; Bass nau uff, ass du nimmand ebbes 
devun saagscht, awer geh fatt un weis dich em Brieschter un mach en Opfer, weil du nau 
sauwer bischt, graad wie Moses des gheesse hot far en Zeichnis an die Leit. 

Awwer seller Mann, wie er nauskumme is, hot aagfange, viel devun ze schwetze 
un hot die gans Gschicht breet gemacht, so ass Yesus von sellre Zeit aa net meh 
effentlich in en Schtatt hot geh kenne, awwer er waar drausse an eesame Bletz, un die 
Leit sin zu em vun iwwerall kumme. 

Un etliche Daag dennoh is er widder noch Kapernaum gange, un ’s is bekannt 
warre, ass er im Haus waar. Noh hen sich viel Leit versammelt un sie hen net Blatz 
genung ghat, aah net drausse var der Dier. Un er hot ne’s Watt gebreddicht. 

Deel Leit sin zu em kumme, un vier vunne hen en Mann gedraage, ass vun der 
Gicht laahm waar. Un weil sie en net hen bringe kenne zu ihm varnehie var die Leit, hen 
sie’s Dach abgedeckt, wu er waar, hen en Loch gemacht mi’s Bett runner gelosst, wu der 
Gichtlaahme druf gelege hot. Weil Yesus gsehne hot, wie ihre Glaawe waar, hot er em 
Gichtlaahme gsaat: Mei Soh, dei Sinde sin dir vergewwe. 

Awwer deel Schriftgelehrte waare debei, die hen do ghockt un hen far sich 
gedenkt: Wie schwetzt dar do? Er leschtert Gott! War kann Sinde vergewwe as yuscht 
Gott allee? 

Awwer Yesus hot innerlich genau gewisst, was sie heemlich gedenkt hen un hot 
ne gsaat: Far was denken ihr so ebbes in eiere Harze? Was is leichter, zum gichtlaahme 
Mann ze saage: Dir sin die Sinde vergewwe, odder ze saage: Schteh uff, nemm dei Bett 


un laaf? Awwer far eich weise, ass der Menschesoh Vollmacht hot, die Sinde ze 
vergewwe uff der Ard—noh hot er em Gichtlaahme Mann gsaat: Ich saag der, schteh uff, 
nemm dei Bett un geh heem! 

Un der Mann is uffgschtanne un nausgange, ass all die Leit ’s gsehne hen un 
vergelschtert waare un hen Gott gelobt un gsaat: So ebbes hen mer seilewe net gsehne. 

Un Yesus is widder nausgange zum See, un all die Leit sin zu em kumme un er 
hot ne gebreddicht. Un wie er verbeigange is, hot er Levi, em Alphaeus sei Soh am 
Zollhaus gsehne un hot em gsaat: Kumm mit mer, un er is mitkumme. Un wie er in dem 
seim Haus am Disch gsotze hot beim Esse, hen sich vide Taxeinemmer un Sinder am 
Disch bei em, un aah bei seine Yinger, hieghockt. ’S waare viel vunne un sie sin em 
schun nohkumme. 

Iwwerdem hen die Schriftgelehrte un die Phariseer gsehne, ass er mit 
Taxeinemmer un Sinder gesse hot, un sie hen seine Yinger gsaat: Esst er mit de 
Taxeinemmer un de Sinder? Awwer kaum hot Yesus des gheert, hot er ne gsaat: Die 
Schtarrige brauche ken Dokter, awwer yuscht die Granke. Ich bin kumme far die Sinder 
ze rufe un net die Rechtschaffiche. 

Un em Yohannes sei Yinger un die Phariseer waare alsfatt am Faschde. Deel Leit 
sin zu em kumme un hen em gsaat: Far was faschde em Yohannes sei Yinger un de 
Phariseer ihre Yinger un dei Yinger dun’s net? Un Yesus hot ne gsaat: Wie kenne die 
Hochzichleit schun faschde, wann der Breidicham noch bei ne is? Die gans Zeit, wu der 
Breidicham noch bei ne is, kenne se net faschde. Awwer die Zeit kummt, wann ne der 
Breidicham weckgenumme ward, an sellem Daag solle sie faschde. Nimmand dutt en 
Fleck vun heiem Schtofft uff en aides Gleed, far der nei Fleck reisst yo ab vum aide un 
der Riss ward noch schlimmer. Un nimmand fillt yunger Wei in aide Ledderseck, 
schunscht verreist der yung Wei die Seck, un der Wei un die Seck sin alle zwee futsch. 
Awwer mer soll yunger Wei in neie Seck fille. 

Un er is emol ame Sabbaat darrich en Fruchtfeld gange, un sei Yinger hen 
aagfange, die Eehre roppe. Noh hen die Phariseer em gsaat: Guck emol, was dei Yinger 
am Sabbaat duhn, sell is net recht. Un er hot ne gsaat: Hen ihr net gelese, was der Daavid 
geduh hot, wie er in der Not waar un Hunger ghat hot, un aah die, wu bei em waare? Wie 
er ins Haus Goddes gange is in der Zeit wie Abjathar Hochebrieschder waar un er hot’s 
Tempelbrot gesse, as yuscht die Brieschder esse darfe, un hot’s aah denne gewwe, wu bei 
em waare? Un Yesus hot ne gsaat: Der Sahbaat hot mer far die Leit gemacht un net die 
Leit far der Sabbaat. So is der Menschsoh aah en Harr iwwer der Sabbaat. 


ES DRITT KABIDDEL 


Un er is emol widder in en Synagog gange. Datt waar en Mann, as en verdarrti 
Hand ghat hot. Un sie henn druff gelauert, eb er aah am Sabbaat der Mann heele deet, 
noh hetten sie ehbes gege ihn ghat. Un er hot em Mann mit der verdarrte Hand gsaat: 
Kumm mol raus! Un er hot ne gsaat: Soll mer am Sabbaat Gudes duh odder Schlechtes? 
Es Lewe erhalde odder’ dootschlagge? Awwer sie waare schtill. 

Er hot sie all verzarnt aageguckt un is wege ihre verschtockte Harze draurich 
warre, un hot em Mann gsaat: Schtreck dei Hand aus! Un der Mann hot sei Hand 
ausgschreckt un die Hand is gsund warre. Noh sin die Phariseer nausgange un hen mit em 
Herodes sei Leit berode, wie sie ihn umbringe kennten. 


Awwer Yesus hot sich zerickgezogge un is mit seine Yinger an der See gange, un 
viel Leit sin ihm nohgange aus Galilea un aah aus em Yuddeland, Vun Jerusalem un 
Idumea, un Deel Leit vun der annre Seit vum Yordaan, aah Deel Leit wu um Tyre nun un 
Sidon wuhne. Es waare viel Leit, as gheert hen, was er am Duh waar, un zu em kumme 
sin. 

Noh hot er seine Yinger gsaat, sie sotten em wege de Leit en gleenes Schiff 
zerecht mache, ass sie ihn net drenge sotten. Er hot nemmlich vide vunne gsund gemacht, 
un noh hen sie en all gedrengt, wu gebloogt sin warre, ass sie ihn aariehre darften. Un 
wann ihn die unreine Geeschder gsehne hen, sin sie var em hiegfalle, hen gegrische un 
gsaat: Du bischt det Soh Goddes! Un er hot sie hatt gscholde, ass sie de Leit des net 
verrode sotten. 

Noh is er uff en Barrick gauge un hot die Leit zu sich gerufe, as er gewollt hot, un 
die sin zu ihm hiegange. Un er hot zwelf vunne ausgsucht, sie sotten bei ihm sei un er 
deet sie nausschicke far breddiche un sie sotten Vollmacht hawwe, beesse Geeschder 
auszedreiwe. Er hot die Zwelf eigsetzt un hot em Simon der Naame Petrus gewwe, un 
Yakob, der Soh vun Zebedeus, un Yohannes, em Yakob sei Bruder, denne hot er der 
Naame Boanerges gewwe, as in Deitsch Kinner vum Dunner meent; un Andreas, Philipp, 
Bartholomaeus, Matthaeus, Thomas, Yakob der Soh vum Alphaeus, Simon: vun Kana un 
Yudas Ischariot, wu ihn nochderhand verrode hot. 

Un iwwerdem is er heemkumme un noh sin die Leit widder zammkumme, ass 
mer net hot esse kenne. Un wie die Leit in seinre Famillye des gheert hen, sin sie 
nausgange un hen ihn faschthalde wolle, un hen gemeent: Er is net gans recht gscheit. 

Awwer die Schriftgelehrte, wu vun Yerusalem runnerkumme sin, hen gsaat: Er 
hot der Deiwel in sich un dreibt die beesse Geeschder aus darrich de Deiwel ihre 
Haaptmann. No hot er sie zammegerufe un hot mit ne in Gleichnisse gschwetzt: Wie 
kann der Saatan sich selwert ausdreiwe? Wann en Reich mit sich selwert uneenich ward, 
kann’s net weider bschteh, un wann en Haus mit sich selwert uneenich ward, kann’s net 
weider bschteh. Nau, wann der Saatan gege sich selwert uffschteht un mit sich selwert 
uneenich is, noh kann er net weider bschteh un ’s is aus mit ihm. Nimmand kann em 
schtarrige Mann in sei Haus neidringe far sei Hausroot schtehle, wann er net varderhand 
der schtarrick faschtbinnt un dann sei Haus beraabt. Glaabt mer’s, all die Sinde warre de 
Leit vergewwe, aah die Leschterunge, ’s macht nix aus wie viel. Awwer war der Heilich 
Geischt leschtert, dem soll ewichlich net vergewwe warre, er hot en ewichi Sind uff sich 
geleegt. 

Des waar, weil sie gsaat hen: Er hot en unreiner Geescht. 

Noh sin sei Mudder un sei Brieder kumme, hen drausse gschtanne, un hen eener 
gschickt far en ze rufe. Viel Leit hen um ihn rum ghockt un hen em gsaat: Guck, dei 
Mudder un dei Brieder un dei Schweschtere froge far dich. Noh hot er ne geantwatt: War 
is mei Mudder un mei Brieder? War Goddes Wille dutt, dar is mei Bruder un mei 
Schwester un mei Mudder. 


ES VIERT KABIDELL 
Un er hot am See widder aagfange die Leit ze lame. Un so arrick viel hen sich datt 


um en versammelt, ass er in en Schiff hot neigeh misse un uff em Wasser sitze; die Leit 
hen uff em Land am See gschtanne. Er hot sie in Gleichnisse allerhand gelarnt. In seinre 


Breddich hot er ne gsaat: Harricht emol! Sehnt, en Saehmann is ausgange far saehe. Un 
wie er am saehe waar, is en Deel newich der Weeg gfalle; noh sin die Veggel kumme un 
hen’s uffgfresse. Deel is uff der felsich Boddem gfalle, wu es net viel Grund gebt. Des is 
gschwint uffkumme, weil’s ken diefer Boddem ghat hot. Noh is die Sunn hoch uffgange 
un hot’s verwelkt, weil’s ken Warzel hot, un hot’s verdarrt. Un Deel ist unnich die Darne 
gfalle, un die Darne sin die Hilli un Filli uffkumme un hen’s verschtickt, un’s hot ken 
Frucht gebrocht. Un Deel is uff guder Boddem gfalle, is uffgange un gwakse un hot 
Frucht gebrocht un hot dreissichfach, sechzichfach un hunnertfach gedraage. Un er hot 
gsaat: War Ohre hot ze heere, dar soll heere. 

Un wie er allee war, hen die, wu mit em waare, ihn gfroogt, aah die Zwelf, iwwer 
selli Gleichnisse. Un er hot ne gsaat: Eich is es Geheimnis vum Reich Goddes gewwe, 
awwer zu denne drausse muss alles darrich Gleichnisse kumme, ass sie’s mit gude Aage 
sehne un doch net erkenne, un mit gude Ohre heere un doch net verschtehn, so ass sie 
sich net bekehre, un ’s ne dann vergewwe ward. 

Un er hot ne gsaat: Verschtehn ihr des do Gleichnis net? Wie wollen ihr dann die 
annre all verschteh? Der Saehmann saeht’s Watt. Awwer do sin Deel Leit selli am Weg, 
wu’s Watt ausgsaeht ward. Un wann sie’s Watt gheert hen, noh kummt als der Saatan un 
nemmt’s Watt weck, as in sie neigsaeht is warre. Es Seem is’s bei denne, wu mer uffs 
felsich Land gsaeht hot. Wann sie ’s Watt gheert hen, nemme sie’s gschwint un freelich 
uff, awwer sie hen ken Warzel in sich un sin verennerlich. Wann es Driebsal gebt odder 
die Leit sie beyuse wege em Watt, dann debt’s bei ihne gschwint Aryernis. Un do sin die 
annre, wu die Darne gsaecht warre sin. Die here es Watt, awwer die Sarrige vun de Welt, 
die Bedriegerei vum Reichdum un die Gierichkeit far allerhand Sache dringe in sie nei, 
verschticke es Watt un ’s bleibt unnich Frucht. Awwer do sin aah selli, wu mer uff guder 
Boddem gsaeht hot. Die heere es Watt, nemmen’s aa un bringe Frucht dreissichfach un 
hunnertfach. 

Un er hot ne gsaat: Steckt mer en Licht aa, ass mer’s unnich en Buschelmoos 
odder unnich die Bank schteckt? Gaar net! Mer setzt’s uff en Lichtstock. Weil nix is 
verschteckelt, was net bekannt warre soll, un nix is so en Geheimnis, ass es net ans 
Daageslicht kumme soll. War Ohre hot ze heere, dar soll heere! 

Un er hot ne gsaat: Basst mol uff, was ihr heere! Mit dem Moos, wu ihr demit 
messe, soll mer eich widder messe un mer ward eich noch dezu ebbes gewwe. Weil dem, 
wu hot, soll mer gewwe, un dem, wu net hot, soll mer aah nemme, was er hot. 

Un er hot gsaat: Es Reich Goddes is so: wann en Mann Saame uffs Land schtreet, 
un nochderhand alle Daag schlooft un uffschteht, kummt der Saame uff un wachst, uhne 
ass er’s weess. Weil die Ard Frucht bringt vun selwert, zuerscht de Schtengel, dernoh die 
Aehr un dernoh der ganz Weeze in der Aehr. Awwer wann sie die Frucht gebrocht hen, 
noh schickt er gschwint die Sichel hie, weil die Arn do is. 

Un er hot gsaat: Mit was wolle mer’s Reich Goddes vergleiche un darrich was far 
en Gleichnis wolle mer’s auslege? Des is wie en Moschdertsaame: wann’s gsaeht ward, is 
des es gleenscht vun de ganze Sootkarner uff de Ard. Awwer wann’s emol gsacht is, noh 
geht’s uff un ward greesser as alle Steck, as es gebt, un’s dreibt so groosse Zweig, ass die 
Veggel unnich "m Himmel in seim Schadde wuhne kenne. 

Un darrich viel Gleichnisse wie sell hot er ihne ’s Watt gsaat, wie sie’s hen heere 
kenne. Un uhne Gleichnis hot er net zu ne gschwetzt, awwer wann sie allee waare, hot er 
ne alles ausgeleegt. 


Un oweds am seeme Daag hot er ne gsaat: Faahre mer niwwer! Un sie hen die 
Leit geh losse, un hen ihn mitgenumme. Un wie er im Schiff waar, un’s hot annre Schiff 
bei ihm ghat, noh is en groosser Schtarmwind kumme, un die Welle hen ins Schiff 
gschlagge, ass es gschwint voll is warre. Un er waar hinne im Schiff un hot uff em Kisse 
gschlofe. Un sie lien ihn geweckt un hen em gsaat: Meischter, froogscht du gaar net, eb 
mer zugrund gehn? Noh is er uffgschtanne un hot der Wind beschproche, un hot zum See 
gsaat: Sei schtill! Un der Wind hot sich geleegt un’s is iwwerall ruhich warre. Un er hot 
ne gsaat: Far was sin ihr so engschderlich? Hen ihr iwwerhaapt ken Glaawe? 

Un sie waare arrig vergelschtert un hen zuenanner gsaat: War is dar do? Iewens 
der Wind und der See duhn uff en harriche. 


ES FIMFT KABIDDEL 


Un sie sin ans anner Ufer vum See in die Gegend vun de Gerasener kumme. Un 
wie sie aus em Schiff rauskumme sin, is en Mann mit me unsauwere Geescht zune 
kumme, wu sei Heemet in de Graabhehle ghat hot. Mer hot en nimmi faschtbinne kenne, 
net emol mit Kette. Sie hen en als mit Schtrick un Kette gebunne ghat, awwer er hot die 
Kette verrisse und die Schtrick verriwwe, un nımmand hot en faschtbinne kenne. Un er 
war die gans Zeit, Daag un Nacht, in de Graabhehle und uff de Barriye, hot gegrische un 
Schtee gschmisse. Awwer wie er Yesus vun weitem gsehne hot, is er gschprunge kumme, 
is var ihm hiegfalle, hot laut gegrische un gsaat: Was witt du vun mir, Yesus, du Soh 
Goddes em Allerhechschte? Ich bitt dich in Goddes Naame, gweel mich net. Des war, 
weil er em gsaat hot: Geh aus dem Mann raus, du unsauwerer Geescht. 

Un er hot en gfroogt: Wie heescht du? Un er hot geantwatt: Legion hees ich, es 
sin nemmlich viel vun uns. Un er hot Yesus widder gebitt, er soft sie net von sellre 
Gegend fattdreiwe. 

’S waar awwer datt am Barrick en groosi Hard Sei uff der Weed, un die 
unsauwere Geeschder hen en gfroogt; Loss uns in selli Sei neigeh. Un er hots ne erlaabt. 
Noh sin die unsauwere Geeschder rausgange un in die Sei nei, un die Hard is der Hiwwel 
nunnergeschtarzt un in der See nei, ’s waare an die zweedausend, un sin im See versoffe. 

Un die Seihieter sin uff un devun un hen des in der Schtatt un uf em Land 
verzeehlt. Un die Leit sin nausgange far sehne, was ghaeppent is, un sin zu Yesus kumme 
un hen seller Mann gsehne, wu vun de unsauwere Geeschder gebloogt warre is gewest. 
Er hot do gschtanne, hat sich aageduh ghat un hot sei Verschtand grickt. 

Do waare die Leit vergelschtert. Un selli, wu des gsehne hen ghat, hen ne 
verzeehlt, was em Verrickte bassiert is, un aah vun de Sei. Un dann hen sie en gebitt, ass 
er aus ihrem Land fattgeh sott. 

Un wie er ins Schiff neigedrede is, hot en der verrickt Mann gfroogt, eb er bei em 
bleiwe darft. Awwer Yesus hot’s em net erlaabt un hot em gsaat; Geh fatt in dei Haus zu 
deinre Familie un mach ne’s bekannt, was der Harr an dir far en Wohldaat gemacht hot, 
ass er sich iwwer dich erbaarmt hot. Un der Mann is fattgange un hot’s in de zwee Schtett 
breet gemacht, was far en groossi Wohldaat Yesus em geduh hot ghat, un all die Leit hen 
sich verwunnert. 

Un nochdem as Yesus im Schiff riwwergefaahre is, hen sich viel Leit versammelt, 
un er waar am See. Noh is eener vun de haapte Leit vun der Synagog kumme, wu Jairus 
gheese hot. Un wie er Yesus gsehne hot, is er em var die Fiess hiegfalle un hot en hatt 


gefroogt: Mei Dochder is schier gaar doot, ich bitt dich, kumm un leeg dei Hend uff sie, 
noh ward sie gsund un soll lewe. Un Yesus is mit em datthiegange. 

Viel Leit sin em nohgange un hen en gedrengt. Un do waar en Fraa sie hot sidder 
zwelf Yohr Blutfluss ghat un hot bei viele Doktere arrick gelidde un hot all ihre Haab un 
Gut defor uffgeyuust, un’s hot ihre net gholfe awwer ’s is ihre ehnder schlechder gange. 
Wie sie vun Yesus gheert hot, is sie hinnich de Leit rauskumme un hot sei Gleed 
aageriehrt. Sehnt, sie hot far sich selwert gsaat: Wann ich yuscht sei Gleeder aariehre 
kennt, deet ich gsund warre. Un gschwint hot’s Blute gschtoppt un sie hot’s am Leib 
gfiehlt, ass sie vun ihrem Leide gsund is warre. Iwwerdem hot Yesus an sich selwert 
gfiehlt, ass en Graft vun em nausgange waar, hot sich in Kraud umgedreht un gsaat: War 
hot mei Gleeder aageriehrt? Un er hot sich nooch der Fraa rumgeguckt, as des geduh hot 
ghat. Awwer die Fraa hot Bang ghat un hot gezittert, weil sie gewisst hot, was ihr 
geschehne is. Sie is zu em harkumme un is var ihm hiegfalle un hot em die gans Wohret 
verzeelt. Awwer er hot ihre gsaat: Mei Dochder, dei Glaawe hot dich gsund gemacht; geh 
fatt in Friede un bleib gsund vun deinre Bloog. 

Wie er am Schwetze waar, sin Deel Leit aus em Haus vum Haaptmann vun der 
Synagog rauskumme un hen gsaat: Dei Dochder is gschtarwe; far was duscht du der 
Meischder so drenge? Awwer Yesus hot aah gheert, was die Leit gsaat hen, un hot em 
Haaptmann gsaat: Hah yuscht ken Bang, glaab yuscht. Un er hot nimmand mitgeh losse 
eksept der Petrus un der Yakobus un der Yohannes, em Yakobus sei Bruder. Un sie sin 
zu em Haaptmann sei Haus kumme un er hot’s Gedimmel gheert un wie sie als gebrillt un 
gheilt hen. Un er is neigange un hot ne gsaat: Far was machen ihr so viel Larm un 
Gebrill? Es Kind is net gschtarwe, es dutt yuscht schlofe. Un sie hen en ausgelacht. 
Awwer er hot sie all nausgeyaagt, hot em Kind sei Vadder un die Mudder un selli, wu bei 
ihm waare, mitgenumme, un is neigange, wu’s Kind leit, hot’s bei der Hand gfasst un zu 
ihre gsaat: Tilitha kumi; sell heest in Deitsch: Meedel, ich saag dir, schteh uff. Uh 
gschwint is es Meedel uffgeschtanne un is umbargange. ’S waar zwelf Yohr alt. Un die 
Leit waare arrick vergelschtert. Un er hot ne schtrikt gheesse, nimmand sott ebbes devun 
wisse, un hot ne gsaat, sie sotten ihre ebbes ze esse gewwe. 


ES SEGSCHT KABIDDEL 


Un er hot seller Blatz verlosse un is in sei Vadderschtatt gange, un sei Yinger mit 
erm Un wie der Sabbaat kumme is, hot er aagfange in der Synagog breddiche. Un die 
Leit, wu zugheert hen, hen sich verwunnert un gsaat: Wu grickt er so ebbes har? Un was 
is des far Weisheit, as dem Gewwe warre is? Un was sin des far mechdiche Sache, as sei 
Hend geduh hen! Is er net der Zimmermann, Maria ihre Buh, un der Bruder vum 
Yakobus, Jose, Yuda un Simon? Sin net die Schweschdre aah net grad do bei uns? Un sie 
hen sich iwwer en veraryert. Awwer Yesus hot ne gsaat: En Brofeet gelt narryets 
wennicher as in seim Vadderland, bei seinre Freindschaft un in seim Haus. Un er hot datt 
ken eensich Wunner mache kenne. Yuscht uff wenniche Granke hott er die Hend geleegt 
un hot sie gsund gemacht. Un er hot sich iwwer ihre Unglaawe verwunnert. Er is 
rundumhar in die Schtettel gange un hot gebreddicht. 

Noh hot er die Zwelf gerufe un hot’s ausgemacht, ass sie zu zwett nausgeh sotten, 
un er hot ne Vollmacht iwwer die unsauwere Geeschder gewwe, un hot ne bfohle, sie 
sotte nix mitnemme uff em Weeg, yuscht en Schtock, ken Brot, ken Essack, ken Geld im 


Gardel, awwer Schuh an de Fiess, un sie sotten net zwee Mentel weere. Un er hot ne 
gsaat: Wu ihr in en Haus gehn, bleibt datt, bis ihr vun sellem Blatz weckgehn. Un wu die 
Leit eich net uffnemme odder net heere wolle, geht aus sellem Blatz fatt un schiddelt der 
Schtaab vun eiere Fiess far ihne en Zeeche gewwe. Un sie sin nausgange un hen 
gebreddicht, ass die Leit sich bessre sotten, un hen viel beesse Geeschter nausgedriwwe 
un viel Granke mit Eel gesalbt un gsund gemacht. 

Un des is zum Keenich Herodes kumme, weil em Yesus sei Name dem schun 
bekannt war. Un die Leit hen gsaat: Yohannes der Daafer is vun de Dode uffgschtanne; 
deswege dutt er soiche Sache. Awwer etliche hen gsaat: Des is Elias. Deel hen gsaat: des 
is en Brofeet, wie eener vun de Brofeede. Wie der Herodes des gheert hot, hot er gsaat: 
Yohannes, wu ich gekeppt hab, is widder uffgschtanne. 

Der Herodes hot nemmlich emol Leit nausgschickt, hot der Yohannes 
feschtgenumme un in die Bressent geduh, wege der Herodias, seim Bruder Philipp seinre 
Fraa, as er far sei Fraa genumme hot ghat. Vunwege, der Yohannes hot emol em Herodes 
gsaat: Des is net recht, ass du deim Bruder sei Fraa hoscht. Des hot die Herodias 
uffgebrocht un sie hot en dootmache wolle, awwer sie hot net kenne. Der Herodes hot, 
weescht, der Yohannes gefarricht, weil er gewisst hot, ass dar en frommer un heilicher 
Mann waar, un far sell hot er gut uffgebasst uff en. Wann er en als gheert hot, is er arrick 
unruhich warre, un doch hot er en alsfatt garn gheert. Un der recht Daag is kumme, wie 
der Herodes an seim Geburtsdaag en Fescht gewwe hot far sei Kortleit und die haapte 
Leit un aagsehnschte Menner in Galilea. Do is die Dochder vun der Herodias reikumme 
un hot gedanst. Un des hen der Herodes un die Leit am Disch so gut gegliche, ass der 
Keenich em Meedel gsaat hot: Froog mich, was Du witt, un ich will dir’s gewwe, iewens 
die Helft vun meim Keenichreich. 

Un sie is nausgange un hot der Mudder gsaat: Far was soll ich froge? Die hot 
gsaat: Der Kopp vum Yohannes em Daafer. Un sie is schtracks zum Keenich neigange un 
hot gsaat: Ich will, ass du mir nau in dare werri Schtund em Yohannes em Daafer sei 
Kopp in re Schissel gebscht. 

Un der Keenich is arrick bedriebt warre, awwer wege seim Eed un wege denne, as 
am Disch gsotze hen, hot er net gewollt, ass sie umsunscht gefroogt hett. Un schtracks 
hot der Keenich der Henker hiegschickt un hot en gheesse, er sott sei Kopp harhole. Der 
Henker is hiegange un hot en in der Bressent gekeppt, un hot der Kopp uff re Schissel 
zerickgebrocht, hot en em Meedel gewwe, un es Meedel hot en der Mudder gewwe. Un 
wie sei Yinger des gheert hen, sin sie kumme un hen sei Leichnam genumme un hen en 
in en Graab geleegt. 

Un die Aposchdel sin zum Yesus zerickkumme un hen em alles bericht, was sie 
geduh un ausgeleegt hen. Un er hot ne gsaat: Geht alleenich zume eesaame Blatz un ruht 
eich ebissel aus. Es hot ewwe viel Leit gewwe, wu debei waare, un sie hen ken Zeit ghat 
ze esse. Noh sin sie imme Schiff, yuscht sie allee, zume eesame Blatz gfaahre. Awwer 
die Leit hen sie fattgeh sehne un arrick vide sin druff kumme un sin mitenanner aus all de 
Schtett datthie ze Fuss geloffe un sin zuerscht aakumme: Wie Yesus aus em Schiff 
rauskumme is, hot er die viele Leit gsehne un hot sie bedauert, well sie wie School waare, 
as ken Hieder hen. Un er hot ne en langi Breddich ghalde. 

Wie der Daag schier gaar varbei waar, sin sei Yinger zu em kumme un hen gsaat: 
Des do is unbewuhnt Land un glei geht der Daag zu end. Loss sie fattgeh un zu de 
Bauereie un de Schtettel geh far Brot kaafe. Awwer er hot ne gantwatt; Gebt ne ebbes ze 


esse. Un sie hen em gsaat; Solle mer dann hiegeh un far zweehunnert silwer Bens Brot 
kaafe un ne gewwe ze esse? Er hot ne gsaat: Wieviel Brot hen ihr? Guckt emol nooch. Un 
nochdem ass sie nohgeguckt hen, hen sie gsaat: Fimf Leeb un zwee Fisch. Noh hot er sie 
die Leit uffs grie Graas hiehocke heesse, as wann sie am Essdisch weere, un sie hen sich 
in Gruppe hieghockt. Dann hot er die fimf Leeb Brot un die zwee Fisch genumme, hot 
zum Himmel geguckt un Gott gedankt, hot’s Brot gebroche un de Yinger gewwe far’s zu 
de Leit ze bringe, un hot die Fisch aah unnich de Leit verdeelt. Sie hen alle gesse un sin 
satt warre. Die Brocke, zwee Karreb voll, un vun de Fisch hen sie alles uffghowe. Vun 
denne, as es Brot gesse hen, hot’s fimfdausend Leit gewwe. 

Un glei druff hot er sei Yinger ins Schiff neigeh gheesse un alleenich nooch 
Bethsaida niwwerzefaahre bis er die Leit loswarre kennt. Un nochdem ass er sie 
fattgschickt hot, is er uff en Barrick gange un hot gebeet. Owets waar es Schiff middes 
uff em See un er waar alleenich uff em Land. Noh hot er gsehne, ass sie’s mit em Rudere 
schwer ghat hen, well der Wind gege sie waar. Un so an der viert Wacht in der Nacht is 
er zu ne kumme un uff em See geloffe un hot an ne varbeigeh wolle. Wie sie en uff em 
See hen laafe sehne, hen sie gedenkt, des weer en Gschpuck un hen gegrische, weil sie 
vergelschtert waare. Awwer gschwint hot er mit ne gschwetzt un hot gsaat: Schun gut! 
Farricht eich net; ich bin’s. Un er is zu ne ins Schiff reikumme, un der Wind hot 
gschtoppt. Awwer sie waare arrick verschrocke, weil sie yo net verschtennicher warre sin 
wege de fimf Leeb Brot un ihre Harz hatt waar. 

Nochdem ass sie niwwergfaahre sin, sin sie bei Genezareth ans Land kumme un 
hen’s Schiff datt aagleegt. Un wie sie aus em Schiff rauskumme sin, hen die Leit sie 
gekennt, sin im ganse Land rumgschprunge un hen als die Granke uff ihrem Bett 
datthiegschleppt, wu sie gheert hen, ass er weer. Un iwwerall in de groosse un gleene 
Schtett un de Bauereie, wu er hiegange is, hen sie die Granke uff em Marrickblatz 
hiegeleegt un hen en gfroogt, eb sie yuscht die Fransle vun seim Gleed aariehre darfte. 
Un die wu en aageriehrt hen, sin gsund warre. 


ES SIWWET KABIDDEL 


Un die Phariseer un Deel vun de Schriftgelehrte, as vun Yerusalem kumme sin, 
hen sich bei em aagedroffe. Die hen en paar vun seine Yinger gsehne, as mit unsauwere 
Hend gesse hen, des meent, sie hen ihre Hend net gewesche, eb sie ihre Brot gesse hen. 
Die Phariseer un all die Yudde esse gemeenerhand net, bis sie die Hend mit re Handvoll 
Wasser gewesche hen, un meene, sie halde so die Ruhls vun ihre Eldeschde. Aah wann 
sie vum Marrick kumme, esse sie net, eb sie sich selleweeg gewesche hen. Far sell hen en 
die Phariseer un die Schriftgelehrte gfroogt: Far was follye dei Yinger net die Ruhls vun 
de Eldeschde un esse ihre Brot mit unsauwere Hend? 

Un er hot ne gsaat: Arrick schee hot der Yesaya vun eich Scheiheiliche gsaat, 
wie’s gschriwwe schteht; Die do Leit ehre mich mit de Lippe, awwer ihre Harz is weit 
weck vun mir. Umsunscht diene sie mir, weil sie yuscht des breddiche, as nix as 
Menscheruhls sin. 

Ihr verlosse Goddes Gebot un halde die Ruhls vun de Mensche. Un er hot ne 
gsaat: Is des schee, wie ihr Goddes Gebot geh losse, so ass ihr eier Ruhls halde kenne? 
Der Moses hot gsaat: Du sollscht dei Vadder un dei Mudder ehre, un: War sei Vadder 
odder Mudder flucht, dar soll schtarwe. Awwer ihr saage, wann eener seim Vadder odder 


seinre Mudder saagt, “En Opfergschenk far Gott soll des sei, was du vummer ekschpekte 
kannscht,” dann breicht seller Mann sunscht nix far sei Vadder odder sei Mudder duh. 
Selleweeg lossen ihr Goddes Watt wege eiere Ruhls falle, as ihr yo selwert uffgschtellt 
hen. Un ebbes wie sell is bei eich aah die Ruhl. 

Un er hot die Leit widder beigerufe un hot ne gsaat: Harricht emol! Nix, as vun 
ausse in en Mann neigeht, kann en unsauwer mache, awwer was aus erne Mann 
rauskummt, des is es, was en unsauwer macht. War Ohre hot ze heere, dar soll heere. 

Un karz druff hot er die Leit verlosse un is ins Haus reikumme. Noh hen en sei 
Yinger gfroogt, was sell Gleichnis gemeent hett. Er hot ne gsaat: Sin ihr dann aah so 
unverschtennich? Sehne ihr net, ass alles, as vun ausse in en Mann neigeht, en net 
unsauwer mache kann? Des geht, weescht, net in sei Harz nei, des geht in der Bauch un 
zeletscht ins Priwwie nei. 

Selleweeg hot er sie gelarnt, ass Essache alle sauwer sin. Un er hot gsaat: Was aus 
em Mann rauskummt, des macht en unsauwer, weil vun em raus kumme wieschde 
Gedanke, wieschdes Geduns, Diebschtaal, Marderei, Ehebruch, Grapschichkeet, Bosheet, 
Lischt, Fresserei, Missgunscht, Leschderung, Hochmut, Unverschtand. Selli beesse 
Dinger kumme all vun inne haus un mache en Mann unsauwer. 

Un er is uffgschtanne un vun datt in die Gegend vun Tyre gange un in en Haus 
datt neigange un hot’s nimmand wisse losse, awwer er hot’s doch net verheemliche 
kenne. Gschwint hot en Fraa vun em gheert, as en gleenes Meedel mit erne unsauwere 
Geescht ghat hot, un sie is zu em kumme un var en hiegfalle. Sie waar griechisch un aus 
Syrophonicia. Sie hot en gebitt, er sott der beess Geescht aus ihrer Dochder nausdreiwe. 
Awwer Yesus hot re gsaat: Loss zuerscht die Kinner satt warre. Es is net recht, ass mer 
die Kinner ihre Brot nemmt tin’s var die Hund hieschmeisst. Awwer sie hot geantwatt: 
ya, Harr, awwer die Hund fresse unnich em Disch die Brocke vun de Kinner. Un er hot re 
gsaat: Wege selle Wadde geh dei Weeg, der beess Geescht hot dei Dochder verlosse. Un 
sie is heemgange un hot’s Kind uff em Bett leie gfunne un der beess Geescht waar fatt. 

Un nochdem ass er widder vun der Gegend bei Tyre fattgange is, kummt er 
darrich Sidon zum See vun Galilea middes ins Land vun de zeehe Schtett nei. Datt hen 
sie em en Mann gebrocht, as daab un schtumm waar, un sie hen en gebitt, ass er die Hand 
utf en lege sott. Er hot en middes unnich de Leit rausgholt un uff die Seit genumme, hot 
die Finger in sei Ohre gschteckt un ebissel Schpautz uff sei Zung geduh. Noh hot er zum 
Himmel geguckt, hot geseifzt un gsaat: Hephatha! Sell meent: mach dich uff. Un 
gschwint hen sich dem Mann sei Ohre uffgemacht, sei Schtimmband is locker warre un 
er hot recht gschwetzt. Er hot de Leit eigscharft, sie sotten gaar nix devun aalosse, awwer 
de meehner ass er’s ne verbodde hot, de mehner hen sie s nausgeblarrt. Un die Leit hen 
sich arrick viel driwwer gewunnert un hen gsaat: Des hot er yo gut geduh; er macht die 
Daawe heere un die Schtumme schwetze. 


ES ACHT KABIDDEL 


Wie viel Leit emol widder bei em waare un ken Esses ghat hen, hot Yesus die 
Yinger gerufe un hot ne gsaat: Es yammert mich wege de Leit, wed sie’s drei Daag bei 
mer ausghalde hen un hen nau nix ze esse. Un wann ich sie heemgeh losse deet, un sie 
hen nix ze esse ghat, deeten sie villeicht verhungere. Deel vunne sin yo vun weit weck 
harkumme. Sei Yinger hen em geantwatt: Wie kann sich eenichebber in dem darre Land 


fiedre? Un er hot sie gfroogt: Wieviel Brot hen ihr? Un sie hen gsaat: Siwwe Leeb. Noh 
hot er de Leit gsaat, sie sotten sich uff em Boddem hiehocke. Dann hot er die siwwe Leeb 
Brot genumme, hot gebeet un’s Brot sei Yinger gewwe far die Leit, un sie hen’s var die 
Leit hiegeleegt. Sie hen aah en paar gleene Fisch ghat un er hot gebeet un de Yingei 
gsaat, des sotten sie de Leit aah gewwe. Die hen all gesse un sin satt warre. Es 
Iwwerbleibsel hen sie uffghowe, un’s hot siwwe Karreb voll ausgemacht. An die 
vierdausend Leit waare datt. Dann hot er sie fattgschickt. 

Un dennoh sin Yesus un sei Yinger mit em Schiff ins Land bei Dalmanutha 
kumme. Datthie sin die Phariseer rauskumme un hen aagfange mit em ze schtreite, hen en 
fange wolle un hen far en Zeeche vum Himmel gfroogt. Er hot dief gseifzt un gsaat: Far 
was will die Satt Mensche en Zeeche griege? Ich saag eich ferhaftich: Die do griege ken 
Zeeche. Un er hot sie verlosse, is widder ins Schiff neigange un niwwergfaahre. 

Awwer sie hen vergesse, Brot mitzenemme un hen net meh as ee Leeb Brot im 
Schiff ghat. Un er hot sie gemaahnt: Nau basst utf un hiet eich var de Phariseer ihrem 
Sauerdeeg un em Herodes seim Sauerdeeg. Un sie hen sich allerhand driwwer gedenkt, 
was des meent, un hen’s iwwergschwetzt: Des is es, mer hen ken Brot. Awwer Yesus 
hot’s gemarrickt un hot ne gsaat: Nau far was baddert ihr eich, ass ihr ken Brot hen? 
Versehtehn ihr noch net? Begreifen ihr’s noch net? Hen ihr so en hattes Harz? Hen ihr 
Aage un sehn net? Hen ihr Ohre un heere net? Un fallt eich net ei, wie ich sellmols die 
fimf Leeb Brot gebroche hah far die fimfdausend Leit, un wieviel Karreb voll Brocke ihr 
datt uffghowe hen? Sie hen gsaat: Zwelf. Un wie ich die siwwe Leeb gebroche hah far 
die vierdausend Leit, un wieviel Karreb voll Brocke ihr datt uffghowe hen? Sie hen gsaat: 
Siwwe. Un er hot ne gsaat: Begreifen ihr’s dann noch net? 

Un sie sin nooch Bethsaida kumme. Datt hen die Leit em en blinder Mann 
gebrocht un hen en gebitt, en mit der Hand aazeriehre. Un er hot der blind Mann bei der 
Hand genumme un hot en aus em Schtettel nausgfiehrt. Noh hot er Schpautz uff sei Aage 
geduh, hot sei Hend uff en geleegt un en gfroogt: Sehnscht du ebbes? Der Mann hot die 
Aage ghowwe un gsaat: Ich sehn die Leit rumgeh, so ass wann ich en Lat Beem sehne 
deet. Dennoh hot er die Hend widder uff dem sei Acige gelegt, un der Mann hot deitlich 
gsehne. Yesus hot en heemgschickt un gsaat: Geh net ins Schtettel nei. 

Dann is Yesus mit seine Yinger in die Schtettel neegscht bei Caesarea Philippi 
hiegange. Uff em Weeg hot er sei Yinger gfroogt: Was saage die Leit, ass ich bin? Sie 
hen geantwatt: Sie saage, du weerscht Yohannes der Daafer; Deel saage, du weerscht der 
Elias, un Deel saage, du weerscht eener vun de Brofeede. Un er hot ne gsaat: Awwer ihr, 
was saagen ihr, was ich bin? Noh hot der Petrus geantwatt: Du bischt der Grischdus. Un 
Yesus hot ne eigscharft, sie sotten’s nimmand weider verzeehle. 

Un er hot aagfange, des do auszelege: Der Menschesoh muss viel leide un vun de 
Eldeschde, Hohebrieschder un Schriftgelehrte beyuhst warre, dootgeh un nooch drei 
Daage widder uffschteh. Er hot frei un offe mit ne devun gschwetzt. Noh hot der Petrus 
en uff die Seit genumme un hot als browiert en devun abzehalde. Awwer er hot sich 
umgedreht, hot sei Yinger aageguckt un der Petrus vermaahnt: Mach dich fatt, du Saatan! 
Was du witt, is net was gettlich is awwer was menschlich is. 

Un er hot die Leit un aah sei Yinger beigerufe un hot ne gsaat: War mir follye 
will, soll sich selwert vergesse, sei Greiz uff sich nemme un mer noochkumme. Wann 
eenichebber sei Lewe bhalde will, soll er’s verliere, un wann eenichebber sei Lewe far 
mich un far die Botschaft verliert, soll er’s bhalde. Was deet’s yo em Mensch helfe, ass er 


die gans Welt griege deet un sei Seel doch Schaade gelidde hett? Was kann yo en Mensch 
duh far sei Seel erleese? Awwer wann eenichebber sich iwwer mei Wadde schemmit bei 
de gottlose un wieschde Leit vun heit, iwwer den will sich der Menschesoh schemme, 
wann er in der Bracht vun seim Vadder mit de heiliche Engel kummt. 


ES NEINT KABIDDEL 


Un er hot ne gsaat: Ferhaftich, ich saag eich: Leit schtehn do, as der Dod net 
schmacke solle, bis sie es Reich Goddes in seinre ganse Graft kumme sehne. 

Un seks Daag druff hot Yesus der Petrus, der Yakobus un der Yohannes 
mitgenumme un hot sie uff en bocher Barrick hiegfiebrt, yuscht sie allee, un er is var ihre 
Aage annerscht warre. Sei Gleeder sin so weiss wie Licht warre, so wie mer’s uff der Ard 
net beller un weisser mache kennt. Un der Elias un der Moses sin kumme un hen mit 
Yesus gschwetzt. Un der Petrus hot aagfange mit Yesus ze schwetze; Meischder, des is 
schee, ass mer do sin. Mer wolle drei Hitte mache, eeni far dich, eeni far Moses un eeni 
far Elias. Awwer er hot net gewisst, was er schwetzt, weil sie so wie benewwelt waare. 
Un en Wolk is kumme un hot en Schadde iwwer sie geleegt, un en Schtimm is aus der 
Wolk kumme: Des is mei liewer Soh, uff ihn sollen ihr barriche. Un uff eemol, wie sie 
um sich geguckt hen, hen sie nimmand meh bei sich gsehne as yuscht Yesus. 

Wie sie am Runnerkumme vum Barrick waare, hot ne Yesus eigscharft, sie sotten 
nix devun verrode, was sie gsehne hen, bis der Menschesoh widder vun de Dode 
uffgschtanne weer. Un sie hen iwwer sei Wadde nobgedenkt un hen enanner gfroogt: 
Was meent des mit em Vun-de-Dode-uffschteb? Sie hen en gfroogt: Awwer die 
Schriftgelehrte saage, ass der Elias zuerscht kumme muss. Un er hot ne gsaat: Ya, 
zuerscht kummt der Elias un macht alles zerecht. Un wie schteht’s vum Menschesoh 
gschriwwe? Ei, er soll viel leide un die Leit solle en far nix balde. Awwer ich saag eich, 
der Elias is schun kumme, un sie hen mit em geduh, wie sie’s gewollt hen, graad so wie’s 
vun em gschriwwe schteht. 

Un sie sin zu de Yinger zerickkumme un hen viel Leit un aab Schriftgelehrte bei 
ne gsehne, as mit ne gschtridde hen. Un kaum hen sie en gsehne, waare sie arrick 
uffgereegt, sin zu em gschprunge un hen en gegriesst. Er hot sie gfroogt: Far was dun ihr 
mit denne schtreide? Awwer eener vun de Leit hot geantwatt: Meischder, ich hab mei 
Buh zu dir gebrocht, dar hot en Geescht in sich un kann net schwetze. Wann der Geescht 
en packt, reisst dar an em, un er schaamt un gleppert mit de Zeeh un ward gans schteif. 
Ich hab mit deine Yinger gschwetzt, ass sie em der Geescht ausdreiwe sotten, awwer sie 
hen’s net duh kenne. 

Un er hot ne geantwatt: Ach, ihr unglaawiche Leit, wie lang soll ich bei eich 
bleiwe? Wie lang soll ich’s do bei eich aushalde? Bringt en bar. Un sie hen en gebrocht. 
Un kaum hot der Geescht Yesus gsehne, hot er der Buh gepackt, un der Buh is hiegfalle, 
hot sich uff em Boddem rumgschmisse un hot gschaamt. Yesus hot em Buh sei Vadder 
gfroogt: Wie lang is es nau, ass so ebbes en packt? Der Mann hot gsaat: Sidder ass er en 
Kind waar; un der Geescht hot en oft ins Feier oder ins Wasser gschmisse far en 
dootmache. Kannscht du ebbes mache? Hab Erbaarme mit uns un helf uns. 

Yesus hot em gsaat: Far was saagscht du, kannscht du ebbes mache? Alles is 
meegelich far den as glaabt. Un gschwint hot em Kind sei Vadder laut gsaat: Ich glaab, 
helf du meim Unglaawe. 


Wie Yesus gsehne hot, ass die Leit beikumme sin, hot er der unsauwer Geescht 
gzwunge un hot gsaat: Du schtimmloser un schtummer Geescht, ich heess dich vun em 
rauskumme un nimmimeh in en neigeh! Noh hot der Geescht gegrische, hot der Buh 
arrick schlimm gezarrt un is aus em rauskumme. Der Buh hot geguckt, as eb er dot weer, 
un die Leit hen gsaat: Er is dot. Awwer Yesus hot en bei der Hand genumme, hot en uff 
die Fiess gschtellt, un er is uffgschtanne. 

Wie Yesus heemkumme is, hen en sei Yinger heemlicherweis gfroogt: Far was 
hen mir en net nausdreiwe kenne? Un er hot gsaat: Selli Satt kummt yuscht eraus, 
wammer beede un faschde dutt. 

Un sie hen seller Blatz verlosse un sin darrich Galilea gange, un er hot net 
gewollt, ass eenichebber devun wisse sott. Des waar, weil er sei Yinger hot lame wolle un 
zu ne gsaat hot: Der Menschesoh soll in die Hend vun de Leit kumme, un sie solle en 
dootmache, awwer wann er dootgange is, soll er nooch drei Daage widder uffschteh. 
Awwer sie hen sei Wadde net verschtanne un hen Bang ghat, en ze froge. 

Iwwerdem sin sie nooch Kapernaum kumme, un wie er deheem waar, hot er sie 
gfroogt: Iwwer was hen ihr mitenanner uff em Weeg gschwetzt? Awwer sie waare schtill, 
weil sie uff em Weeg driwwer gschwetzt hen, weller vunne der Greescht weer. Yesus hot 
sich hiegsetzt, hot die Zwelf zu sich gerufe un hot ne gsaat: Wann eenichebber der Erscht 
sei will, muss er der Letscht sei un der Diener far alle. Un er hot en Kind genumme, hot’s 
middes unner sie gschtellt, hot’s gharzt, un hot ne gsaat: War so en Kind in meim Naame 
uffnemmt, dar nemmt mich uff, un war mich uffnemmt, dar nemmt net yuscht mich uff 
awwer aah den, wu mich hargschickt hot. 

Der Yohannes hot em gsaat: Meischder, mer hen en Mann gsehne, dar hot beesse 
Geeschder in deim Naame nausgedriwwe, awwer er will net mit uns kumme, un mer 
hen’s em verbodde, weil er net mitkummt. Awwer Yesus hot gsaat: Des sollen ihr em net 
verbiede. Nimmand, as en Wunner dutt in meim Naame, kann so gschwint vummer 
wiescht schwetze. War net gege uns is, is far uns. Un war eich in meim Naame aus erne 
Blechkoppche Wasser ze drinke gebt, weil ihr zum Grischdus gheere, ferhaftich ich 
saag’s eich, dar soll net umsunscht far sei Belohning waarde. Un war eem vun denne 
Gleene, wu an mich glaawe, Wieschdes dutt, far den weer’s besser, sie deeten em en 
Miehlschtee um der Hals henke un en in der See neischmeisse. 

Wann dei Hand dich baddert, hack sie ab. Es is far dich besser, du gehscht as 
Grippel rum un net mit zwee Hend in die Hell un ins ewich Feier gingscht, wu der 
Warrem nimmi schtarbt un’s Feier nimmi ausgeht. Wann dei Fuss dich baddert, hack en 
ab. Es is besser, du gehscht laahm rum un net mit zwee Fiess in die Hell neigschmisse 
warscht, wu der Warrem net schtarbt un’s Feier nimmi ausgeht. Wann dei Aag dich 
baddert, schmeiss es fatt. Es is besser, du gehscht mit eem Aag ins Reich Goddes nei un 
net mit zwee Aage in die Hell neigschmisse warscht, wu der Warrem nimmi schtarbt un’s 
Feier nimmi ausgeht. 

En yeders muss mit Feier gsalse warre, weil yedes Opfer mit Sals gsalse ward. Es 
Sals is gut, awwer wann’s Sals sei Graft verliert, mit was soll mer Gschmack gewwe? 
Sals sollen ihr bei eich hawwe un Friede geeich enanner. 


ES ZEET KABIDDEL 


Un er hot sich fattgemacht vun datte un is nooch em yiddische Land kumme uff 
der annre Seit vum Yordaan. Un arrick viel Leit sin widder zu em kumme, un wie er als 
gewehnt waar, hot er ne allerhand gebreddicht. Iwwerdem sin Phariseer zu em kumme un 
hen en gfroogt, eb en Mann sich vun seinre Fraa scheede darft, un hen en demit fange 
wolle. Awwer er hot geantwatt: Was hot der Moses eich gheesse? Sie hen gsaat: Der 
Moses hot’s erlaabt, ass mer den Scheedebrief schreibt un sich scheede dutt. Yesus hot ne 
gsaat: Wege eierm hatte Harz hot er sell Gebot far eich gschnwwe, awwer im Aafang vun 
der Schepfung hot Gott die Mensche as Mann un Fraa erschaffe. Sellemnoh dutt en Mann 
sei Vadder un sei Mudder verlosse un schtickt zu seinre Fraa, un die zwee warre eens. Sie 
sin nimmi yuscht zwee awwer nau eens; was Gott zammegfiegt hot, des soll der Mensch 
net ausenannerbringe. 

Un deheem hen en sei Yinger widder driwwer gfroogt. Un er hot ne gsaat. War 
sich vun seinre Fraa scheede dutt un en annri heiert, dar hot Ehebruch an ihre geduh. Un 
wann en Fraa sich vun ihrem Mann scheede dutt, dutt sie aah die Ehe breche. 

Un sie hen em Kinner gebrocht, ass er sie mit der Hand aariehre sott. Awwer die 
Yinger hen sie aageranst. Wie Yesus des gsehne hot, hot’s en gearryert, un er hot ne 
gsaat: Losst die Kinner zu mer kumme un dut’s ne net verbiede, far denne gheert’s Reich 
Goddes. Ferhaftich, ich saag eich: War’s Reich Goddes net aanemmt, wie en Kind wie 
des, dar kummt net nei. Un er hot die Kinner gharzt, hot sei Hend uff sie geleegt un sie 
gesegent. 

Un nochdem ass er uff der Weeg nausgange is, is eener beigschprunge kumme, 
hot sich var en hiegniet un gfroogt; Guder Meischder, was soll ich duh far’s ewich Lewe 
griege? Yesus hot em gsaat: Far was heescht du mich gut? Nimmand is gut eksept Gott. 
Du weescht, was die Gebotte sin: Du sollscht net dootmache, du sollscht die Ehe net 
breche, du sollscht net schtehle, du solscht net falsch Zeignis gewwe, du sollscht 
nimmand beraawe, du sollscht Vadder un Mudder ehre. 

Der Mann hot em gsaat: Meischder, des hawwich vun gleenem uff ghalde. Un 
Yesus hot en aageguckt un hot en gegliche, un hot em gsaat: Fens fehlt der: Geh un 
verkaaf alles, was du hoscht, un geb’s de aarme Leit, dennoh grickscht du en Geld im 
Himmel. Un kumm, geh mit mir. Awwer selli Wadde waare em Mann verdriesslich un er 
is draurich weckgange, weil er viel Haab un Gut ghat hot. Un Yesus hot sich rumgeguckt 
un hot seine Yinger gsaat: Far en reicher Mann is’s arrick schwer, ins Reich Goddes 
neizekumme. 

Sell hot die Yinger gegrisselt, wie sie’s gheert hen. Awwer Yesus hot widder 
gsaat: Liewe Kinner, wie schwer is es, ins Reich Goddes neizekumme! Es is leichder far 
en Kameel dar rich en Noodeleer ze geh, as far en Reicher ins Reich Gottes neizekumme. 
Des hot die Yinger noch arryer gegrisselt un sie hen enanner gsaat: Ei, war kann dann 
seelich warre? Awwer Yesus hot sie aageguckt un gsaat: Bei de Mensche is es 
umeeglisch awwer net bei Gott; bei Gott is alles meeglich. 

Noh hot der Petrus aagfange un hot em gsaat: Guck emol, mir hen alles verlosse 
un sin dir nohgange. Yesus hot gsaat: Ferhaftich, ich saag eich: Es geht nimmand, wu sei 
Haus, Brieder, Schweschdere, Vadder, Mudder, Kinner odder sei Bauerei in meim 
Naame verlosst, ass net heit, middes im Druwwel, Heiser, Brieder, Schweschdere, 
Mudder un Vadder hunnertfach zerickgrickt un in der neegschte Welt es ewich Lewe. 
Awwer viele solle die Letschte sei, as nau die Erschte sin, un viele die Erschte, as nau die 
Letschte sin. 


Sie waaren nau uff em Weeg nooch Yerusalem, un Yesus is varne draa gange. Die 
Leit waare arrick uffgereegt un die wu mit em nohgange sin, hen sich gefarricht. Un er 
hot die Zwelf nochemol zu sich genumme un hot ne gsaat, was em zukumme sott: Sehnt, 
mer gehn nooch Yerusalem un der Menschesoh soll de Hohebrieschder un de 
Schriftgelehrte iwwergewwe warre, un die sollen en zum Dod sentense un de Heide 
iwwergewwe. Die Heide sollen en verschpodde, uff en schpautze, en geeschle un doot 
mache, un nooch drei Daag soll er widder uffschteh’. 

Dennoh sin Yakobus un Johannes, em Zebedaeus sei Buwe, zu em gange un hen 
gsaat; Meischder, mer wolle, ass du far uns duscht, was mer dich nau froge. Er hot ne 
gsaat: Was wollen ihr, ass ich far eich duh soll? Sie hen em gsaat: Geb uns, ass mer in 
deinre Glori newich dir sitze darfe, der ehnt rechts, un der anner links vun dir. Awwer 
Yesus hot ne gsaat: Ihr wissen net far was ihr froge. Kennen ihr der Kellich drinke, as ich 
drink, odder eich daafe losse mit der Daaf, as ich demit gadaaft war? Sie hen em gesaat: 
Ya, des kenne mer. Awwer Yesus hot ne gsaat: Ihr sole bischur der Kellich drinke, as ich 
drink, un mit der Daaf gedaaft warre, as ich demit gedaaft war, awwer ass ihr rechts un 
links vun mer sitze darfe, des schteht mer net zu, ass ich’s eich gewwe kann, awwer 
yuscht denne, wu’s far sie reddi is. 

Un wie die Zee annere Aposchdel des gh:ert hen, hen sie sich iwwer Yakobus un 
Yohannes verzarnt. Noh hot sie Yesus beigerufe un hot ne gsaat: Ihr wisse, ass die Rulers 
vun dare Welt ihre Leit unnerdricke und ihre starrige Menner sie mit Gewalt behandle. 
Awwer so soll es net bei eich sei, awwer war bei eich grooss sei will, der soll eier Diener 
sei. Un war bei eich der Erscht sei will, der soll de Gnecht vun alle sei. Der Menschesoh, 
weescht, is net kumme far sich bediene losse, awwer far selwert bediene un sei Lewe far 
viel Mensche ze gewwe, far sie zu erleese. 

Un sie sin nooch Jericho kumme. Wie er aus Jericho fattgange is, un sei Yinger 
un viel Leit mit em, hot en blinder Mann, Barimaeus, em Timaeus sei Soh, am Weeg 
ghockt un hot gebeddelt un wie er gheert hot, ass des Yesus vun Nazareth waar, hot er 
aagfange ze greische un ze saage: Yesus, du Soh vum Daavid, hab Erbaarme mit mir. 

Un viele hen en gscholde un gsaat, er sott schtill sei. Awwer er hot noch meh 
gegrische: Du Soh vum Daavid, hab Erbaarme mit mir! Un Yesus hot gschtoppt un gsaat: 
Saagt em, er soll harkumme. Un sie hen em blinde Mann gerufe: Hab ken Bang! Schteh 
uff; er ruft dich. Un der Mann hot sei Mantel vun sich gschmisse, is uffgschprunge un zu 
Yesus kumme. Yesus hot em gsaat: Was witt du, ass ich far dich duh sott? Der blind 
Mann hot em gsaat: Ass ich widder sehne kann, Meischder. Yesus hot em gsaat; Mach 
dich fatt, dei Glaawe hot dir gholfe. Un schtracks hot er widder sehne kenne un is Yesus 
uff em Weeg nohgange. 

Un wie sie neegscht bei Yerusalem nooch Bethphage un Bethany un zum 
Eelbarrick kumme sin, hot er zwee vun seine Yinger hiegschickt un hot ne gsaat: Geht ins 
Schtettel nei, as graad datt var eich leit, un datt finnen ihr en Hutsch aagebunne, as ken 
Mensch druff ghockt hot. Bint’s los un bringt’s har. Un wann eenichebber eich saagt; 
Was machen ihr do? noh sollen ihr saage: Her Harr braucht des un dutt’s glei 
zerickschicke. Un sie sin datthiegange un hen’s Hutsch gfunne, as drauss an der Deer uff 
der Schtrooss gebunne waar, un hen’s losgebunne. Un Deel Leit, wu datt gschtanne hen, 
hen ne gsaat: Was dun ihr datt, ass ihr sell Hutsch losbinne wolle? Awwer sie hen ne 
gsaat, was ne Yesus gheesse hot ghat, un die Leit hen’s geh losse. 


Sie hen’s Hutsch zu Yesus gebrocht, hen ihre Gleeder druff geleegt un er hot sich 
druff gsetzt. Dann hen viel Leit ihre Gleeder uff der Weeg ausgebreet un annre hen des 
aah mit griene Nescht geduh, as sie uff de Felder abghackt hen. Un die Leit, as varne un 
hinne nohgange sin, hen gerufe: Hosanna! Gelobt sei dar, wu im Naaine vum Harr 
kummt. Gelobt sei’s Reich vun unserm Vadder Daavid, as dohar kummt! Hosanna in der 
Heeh! 

Un er is nooch Yerusalem un in der Tempel neigange, hot sich alles gut 
aageguckt, un owets is er mit de Zwelf nooch Bethany nausgange. 

Un daags druff, wie sie Bethany verlosse hen wolle, hot er Hunger ghat. Er hot en 
Feigebaam vun weitem gsehne, as Bledder ghat hot, un is datthie gange far sehne, eb er 
ebbes druff finne kennt. Awwer wie er datthiekumme is, hot er nix as die Bledder gfunne, 
well’s net die Zeit far die Feige waar. Un Yesus hot zum Baam gsaat; Nau ess ich nimmi 
meh in Ewichkeit en Schtick vun deim Obscht. Un sei Yinger hen’s gheert. 

Un sie sin nooch Yerusalem kumme, un Yesus is in der Tempel neigange un hot 
aagfange, die Hockschtrer nauszedreiwe, as datt Bisniss geduh hen, un hot de 
Geldweksler ihre Disch un de Dauwehendler ihre Schtiehl rummgschmisse mi’s net 
erlaabt, ass eenichebber ebbes darrich der Tempel schleppe deet. Un er hot sie 
vermaahnt: Schteht’s net gschriwwe: Mei Haus soll en Beethaus far all die Leit in der 
Welt sei? Awwer ihr hen en Raabnescht draus gemacht. 

Un des is zu de Hohebrieschder un de Schriftgelehrte kumme, un die hen’s 
iwwergschwetzt, wie sie en dootschlagge kennten. Sie hen sich var em gfarricht, well die 
Leit iwwer sei Breddiches so uffgereegt waare. 

Owets sin sie aus der Schtatt nausgange, un wie sie daags druff am Feigebaam 
varbeigange sin, hen sie gsehne, ass er bis nunner an de Warzle verdarrt waar. Un der 
Petrus hot driwwer nohgedenkt un hot em gsaat: Meischder, guck! Der Feigebaam, as du 
verdammt hoscht, is verdarrt. Yesus hot ne gsaat: Glaabt an Gott! Ferhaftich, ich saag 
eich: wann eenichebber zu dem Barrick do saage deet; Heb dich raus un schmeiss dich in 
der See, un hett ken Zweifel im Harz un deet glaawe, ass es gewiss gschehne deet, deet’s 
aah griege. Far sell saag ich eich: alles far was ihr im Gebeet froge, glaabt yuscht draa, 
ass ihr’s griege, un ihr solle’s griege. 

Un wann ihr am Beede sin, vergeht eenichem Mann, wann ihr ebbes gege en hen, 
un eier Vadder im Himmel will eich aah vergewwe, was ihr letz geduh hen. 

Un sie sin widder nooch Yerusalem kumme. Un wie er im Tempel rumgange is, 
sin die Hohebrieschder, die Schriftgelehrte un die Eldeschde zu em kumme un hen gsaat: 
Wu kummt dei Vollmacht har far soiche Sache ze duh? Yesus hot ne gsaat: Ich will eich 
yuscht ee Ding froge, un wann ihr mir en Antwatt druff gewwe, will ich eich saage, was 
mei Vollmacht is far des, was ich duh. Die Daaf vum Yohannes, waar des vum Himmel 
odder vun de Mensche? Saagt mer des! 

Un sie hen des iwwergschwetzt un unnerenanner gsaat: Wammer saage, des weer 
vum Himmel, froogt er: Far was hen ihr em dann net geglaabt? Odder wammer saage, 
des weer vun de Mensche—? (Sie hen yuscht Bang ghat wege de Leit, weil die Leit alle 
gedenkt hen, der Yohannes weer gewiss en Brofeet.) Un sie hen Yesus geantwatt: Mer 
wisse’s net. 

Un Yesus hot ne gsaat: Dann saag ich eich aah net, was mei Vollmacht is far des, 
was ich duh. 


ES ZWELFT KABIDDEL 


Un er hot aagfange, mit ihne in Gleichnisse ze schwetze: 

En Mann hot en Weigaarde geblanst un gut eigefenst, hot en Kelterhaus un en 
Tarm datt gebaut, hot alles em Weibauer verleent, un is weckgezogge. 

Wie die Zeit far die Arn kumme is, hot er en Gnecht zu de Weigaardeleit gschickt 
far en Deel vun de Drauwe vunne ze griege. Awwer sie hen en genumme, gut verleddert 
un mit leere Hend heemgschickt. 

Un er hot noch emol en Gnecht zu denne gschickt. Dem hen sie der Kopp 
eigschlagge un en noch dezu verschpott. Noh hot er widder en Knecht gschickt. Den hen 
sie dootgschlagge. Un viele annre; Deel hen sie verleddert, Deel hen sie dootgschlagge. 

Yuscht eener hot er iwwrich ghat, sei Hewer Soh. Den hot er zuletscht zu ne 
hiegschickt un hot gsaat: Die warre gewiss Reschpekt far mei Soh hawwe. 

Awwer die Weibauere hen zuenanner gsaat: Dar do grickt die Arbschaft. Kummt, 
mer schlagge en doot un mir griege die Arbschaft. Un sie hen en genumme, hen en 
dootgschlagge un aus em Weigaarde nausgschmisse. 

Was dutt nau der Harr vum Weigaarde? Er kummt un schlagt selli Weibauere 
doot un gebt der Weigaarde zu annre Leit. 

Hen ihr net in der Schrift gelese: Der Schtee, as die Bauleit weckgschmisse hen, is 
zum Eckschtee warre? Vum Harr is des kumme, un’s is wunnerbaar ze sehne. 

Un sie hen’s iwwergschwetzt, wie sie en packe kennten, awwer sie hen sich var 
de Leit gfarricht, weil’s glor un deitlich waar, ass er sell Gleichniss gege sie verzeehlt 
hot. Un sie hen en geh losse un sin fattgange. 

Awwer sie hen Phariseer zu em gschickt un aah Leit, as beim Herodes waare, far 
en beim Schwetze ze fange. Die sin zu em kumme un hen gsaat: Meischder, mer wisse, 
ass du en rechtschafficher Mann bischt, un badderscht dich net, was die Leit saage, weil 
dir des nix is, wie aagsehne ass die Leit sin, un du breddichscht der Weeg Gottes all 
recht. Is es recht, ass mer em Kaiser die Tax bezaahle, odder net? 

Awwer er hot gewisst, wie scheiheilich sie waare, un hot ne gsaat: Far was 
browieren ihr mich denneweeg ze fange? Gebt mer en Bens, ass ich’s aagucke kann. Un 
sie hen em eens gewwe. Noh hot er gsaat: Wem sei Bildnis is des un wem sei Inschrift is 
druff? Sie hen em gsaat: Em Kaiser seins. Noh hot Yesus ne gsaat: Dann gebt em Kaiser, 
was em Kaiser gheert, un Gott, was Gott gheert. 

Un sie hen net gewisst, was sie vun em denke kennten. Druff sin die Sadduzaeer 
zu em kumme, die wu glaawe, es gebt ken Ufferschtehung vun de Dode. Die hen en 
gfroogt: Meischder, der Moses hot gschriwwe, wann em Mann sei Bruder schtarbt un en 
Fraa hinnerlosst un ken Kinner, soll sei Bruder die Fraa nemme un far sei Bruder 
Noochkumme uffziege? Nau, es hot emol siwwe Brieder gewwe. Der erscht hot en Fraa 
ghat, is gschtarwe un hot ken Kinner hinnerlosse. Der zwett hot sie genumme, is 
gschtarwe un hot ken Kinner hinnerlosse, der dritt hot’s aah so geduh. Un all siwwe hen 
ken Kinner hinnerlosse. Zuletscht is die Fraa aah gschtarwe. Saag, wann sie widder vun 
de Dode uffschtehne, wem sei Fraa soll des sei? All siwwe, weescht, hen sie as Fraa ghat. 

Noh hot Yesus ne gsaat: Is es dann so? Do sin ihr letz, weil ihr nix vun der Schrift 
un vun Goddes Macht wisse. Wann sie vun de Dode widder uffschehne, solle sie net 
heiere odder annre mitenanner verheiere, awwer solle wie die Engel im Himmel sei. 
Awwer ass die Dode widder uffschtehne, des hen ihr gewiss im Moses seim Buch gelese, 


wie Gott zu em beim Darnbusch gschwetzt hot: Ich bin der Gott vum Aabraham un der 
Gott vum Isaak un der Gott vum Yakob. Gott is net der Gott vun de Dode awwer der Gott 
vun de Lewenniche. Do sin ihr arrick letz. 

Un eener vun de Schriftgelehrte is zu em kumme, as zugheert hot ghat, wie sie 
mitnanner gschtridde hen. Un wie er gsehne hot, ass er sie mit seine Wadde so gut 
gedroffe hot, hot er en gfroogt: Was is es heechscht Gebot? Yesus hot em geantwatt: Es 
heechscht Gebot is des: Harr ich emol, Israel, der Harr, unser Gott, is der eensichscht 
Harr, un du sollscht Gott dei Harr vum ganse Harz, vun der ganse Seel, vum ganse 
Gemiet un mit deinre ganse Graft liewe. Es zwett is des: Du sollscht dei Nochber liewe 
wie dich selwert. Es gebt ken anner Gebot, as greesser is as selli zwee. 

Un der Schriftgelehrte hot em gsaat: Meischder, du hoscht die Wohret gsaat. Es 
gebt yuscht eener un’s gebt ken annrer eksept ihm. Un ass mer ihn vum ganse Harz, vum 
ganse Gemiet un mit der ganse Graft liewe soll un der Nochber wie sich selwert, des is 
meh as all die Brennopfer un Schlachtopfer. Un wie Yesus gsehne hot, ass er so 
verschtennich geantwatt hot, hot er em gsaat: Du bischt net zu weit weck vum Reich 
Gottes. Un vun sellre Zeit aa hot nimmand es Harz ghat, en ebbes ze froge. 

Wie er im Tempel am Breddiche waar, hot er gsaat: Far was saage die 
Schriftgelehrte, ass Grischdus em Daavid sei Soh weer? Der Daavid hot selwert darrich 
der Heilich Geischt gsaat: Der Harr hot zu seim Harr gsaat: Setz dich rechts vun mir, bis 
ich die Feind vun dir unnich dei Fiess duh. Datt heesst en yo der Daavid sei Harr. Wie 
kummt’s dann, ass er sei Soh weer? Un all die Leit hen gegliche, en so schwetze ze heere. 

Un er hot ne gebreddicht: Hiet eich var de Schriftgelehrte, as gleiche in lange 
Gleeder ze geh un in der Synagog un am Disch drowwe am beschde Blatz hocke. Sie 
fresse der Wittfraa ihre Haus uff un sin alsfatt am scheiheilich bede. Far sell solle sie en 
noch schlimmeri Schtroof griege. 

Un Yesus hot sich neegscht an der Opferkaschte hiegsetzt un hot zugeguckt, wie 
die Leit in der Opferkaschte Geld neigeduh hen. Un viele Reiche hen viel neigeduh, 
awwer en aarmi Wittfraa is kumme un hot zwee gleene Geldschtick, as verleicht en paar 
Bens ausmache, neigeduh. Yesus hot sei Yinger beigerufe un hot ne gsaat: Nau, ich saag 
eich, selli aarem Wittfraa hot mehner in der Opferkaschte neigeduh, as all die annre Leit. 
Die hen alle aus ihrem Iwwerfluss neigeduh, awwer selli Fraa hot aus ihrer Aarmut alles 
neigeduh, as sie hot devun ze lewe, ihre ganses Haab un Gut. 


ES DREIZEET KABIDDEL 


Un wie er aus em Tempel hot nausgeh wolle, hot eener vun seine Yinger em gsaat: 
Meischder, guck! Was Schtee un was far groosse Gebei! Yesus hot em gsaat: Sehnscht 
du selli groosse Gebei? Ken eensicher Schtee soll uff em annre bleiwe, as net verbroche 
ward. 

Un wie er uff em Eelbarrick gsotze hot gegeniwwer vum Tempel, hen en der 
Petrus, der Yakobus, der Yohannes un der Andreas far sich allee gfroogt: Saag, wann soll 
des gschehne, un was soll’s far en Zeeche sei, ass des ball vollfillt sei soll? Yesus hot ne 
gsaat: Basst uff, ass nimmand eich letz fiehrt. Viele solle in meim Naame kumme un 
saage: Ich bin’s, un sie solle viele letz fiehre. Awwer wann ihr allerhand vum Grieg un 
Griegsgegrisch heere, farricht eich net. Des muss gschehne. Awwer es End is noch net 
do. Es eent Volk soll’s anner aagreife, un’s eent Keenichreich es anner. Alsfatt soll die 


Ard wackle, eemol do, eemol datt, un es soll Hungersnot gewwe. Awwer mit all dem 
fangt’s Elend yuscht aa. 

Awwer ihr, nemmt eich in acht. Sie bringe eich in die Kort, un in der Synagog 
dun sie eich vergloppe, un sie bringe eich zu de haapte Leit un zum Keenich wege mir, 
all des far denne Zeignis ze gewwe. Awwer varderhand muss es Evangelium in der ganse 
Welt gebreddicht warre. Awwer macht eich nix draus, wann sie eich packe un in die Kort 
bringe, was ihr datt schwetze solle, awwer was eich gewwe ward in sellre Schtunn, des 
sollen ihr saage, weil ihr solle’s net sei, as so schwetzt, awwer der Heilich Geischt. 

Un der eent Bruder soll der Doot far der anner sei un der Vadder far sei Buh, un 
die Kinner solle gege die Eldre uffriehrisch warre un denne der Dod bringe. 

Un yeder Mensch soll eich wege mir hasse, awwer war’s bis zum End aushalt, dar 
ward seelich. Awwer wann ihr der Ekel vun der Verwieschdung sehne, wu’s net 
hiegheert—basst gut uff, wann ihr des lese—sott dar, wu in Yudea is, schtracks uff die 
Barrye fattschpringe. War uff em Dach is, sott runnerkumme un nimmi neigeh far ebbes 
aus seim Haus raushole. Un war im Feld is, sott sich net rumdrehe far sei Iwwerrock 
hole. 

Oh weh far die Weibsleit wu dann schwanger sin odder ihre Bobbelcher drenke! 
Zu dare Zeit soll’s Driebsal gewwe, wie mer’s seilewe net gsehne hot, sidder ass Gott die 
Welt erschaffe hot, un aah nochderhand net sehne soll. Un wann der Harr selli Daage net 
verkarzt hett, deet ken Mensch seelich warre. Awwer wege denne, wu abbadich 
ausgsucht warre sin, hot er selli Daage verkarzt. 

Wann eenichebber ze dare Zeit saagt: Do is der Grischdus, odder: datt is er, glaabt 
des net. Viele falsche Grischdusse un falsche Brofeede kumme un dun groosse Zeeche un 
Wunner un deeten iewens die Ausgsuchte garn letz fiehre, wann sie’s yuscht kennten. 

Awwer Ihr solle gut uffbasse, weil ich eich alles varderhand gsaat hab. 

Awwer nooch em Driebsal vun sellre Zeit solle die Sunn un der Moond ihre Licht 
verliere. Die Schtarne solle vum Himmel runnerfalle un die Himmelsgrefte solle 
wacklich warre. Dann soll mer der Menschesoh in de Wolke sehne kumme mit Graft un 
Glori. Dann schickt er sei Engel naus un sammelt sei Ausgsuchte in alle Richdunge, vum 
End vun der Welt bis zum End vum Himmel. 

Nau, an sellem Feigebaam larnt des Gleichniss: Wann sei Zweig nau dreiwe un 
die Bledder kumme, wissen ihr, ass der Summer glei do is. Awwer ihr solle aah wisse, 
wann so Sache wie sell gschehne, is die Zeit schier gaar do. Ferhaftich, ich saag eich, die 
do Tschenereeschen soll net vergeh, bis des all gschehne is. Der Himmel un die Ard 
kenne vergeh, awwer mei Wadde vergehn net. 

Was der Daag is odder die Schtunn, weess nimmand, net emol die Engel im 
Himmel, aah der Soh net, awwer yuscht der Vadder allee. 

Nemmt eich in acht un halt Wacht, weil ihr net wisse, wann die Zeit kummt. Des 
is graad wie en Mann, as fattgange is un hot seine Gnecht Vollmacht gewwe, yedem 
vunne sei Arwet, un hot sei Doorhieder gheesse, er sott Wacht halde un em gsaat; Halt 
Wacht, well ihr net wisse, wann der Hausvadder kummt, eb’s owets is, halbnacht, wann 
der Haahne greeht, odder maryets, un er linnt eich ferleicht am Schlofe, wann er uff 
eemol kummt. 

Awwer was ich eich saag, saag ich alle: Halt Wacht! 


ES VARZEET KABIDDEL 


Un’s waar zwee Daag bis zum Passahfescht un zu der Zeit, wu die Yudde es Brot 
unne Sauerdeeg esse. Un die Hohebrieschder un die Schriftgelehrte hen’s 
iwwergschwetzt, wie un wann sie en packe un dootschlagge kennten un des 
heemlicherweis un schlau, vunwege sie gsaat hen: Gaar net beim Fescht, odder es kennt 
en Uffruhr unner de Leit gewwe. 

Un wie er in Bethany im Simon em Leper sei Haus waar un am Disch gsotze hot, 
is en Fraa kumme. Sie hot en Glaas mit em beschde un deierschte Greidereel ghat, un sie 
hot’s Glaas verbroche un’s Eel uff sei Kopp ausgschitt. Des hot etliche datt verdrosse un 
sie hen zuenanner gsaat: Far was schmeisst mer sell Salbeel weck? Mer hett sell Eel far 
mehner as dreihunnert Silwerbens verkaafe kenne un s de aarme Leit gewwe. Un sie hen 
die Fraa aageranst. 

Awwer Yesus hot gsaat: Losst doch die Fraa in Ruh. Far was dun ihr sie baddre? 
Sie hot mer yuscht Gudes geduh. Ihr hen die Aarme alsfatt bei eich un kenne ne Gudes 
duh, wann ihr wolle, awwer mich hen ihr net alsfatt. Sie hot geduh, was sie hot kenne; sie 
hot mich schee gemacht far’s Graab. Ferhaftich, ich saag eich: Wu’s Evangelium in der 
ganse Welt gebreddicht ward, solle sie devun verzeehle, was sie doyetz geduh hot, un des 
soll en Aadenkes far sie sei. 

Un Yudas Ischariot, eener vun de Zwelf, is zu de Hohebrieschder hiegange far en 
verrode. Un wie sie des gheert hen, waare sie arrick froh un hen em verschproche. Geld 
ze gewwe. Un er hot die bescht Gelegeheit gsucht far en ze verrode. 

Un am erschde Daag vun der Zeit vum ungseierte Brot, wu mer es Passahlamm 
opfre sott, hen sei Yinger em gsaat: Wu witt du, ass mer hiegeh sotten far’s Opferlamm 
far dich reddi mache, ass du devun esse kannscht? Un er hot zwee vun seine Yinger 
genumme un hot ne gsaat: Geht in die Schtatt nei un datt finnen ihr en Mann, as en Gruck 
Wasser schleppt. Dem sollen ihr noochgeh. Un wu er neigeht, saagt em Hausvadder: Der 
Meischder hot uns gheesse der saage, Wu is die Schtubb, wu ich mit meine Yinger es 
Passahlamm esse kann? Un er weist eich en groossi Schtubb, as mit Kisse gepolschdert is 
un gans reddi is. Dut alles far uns datt eirichde. 

Un die Yinger sin fattgange un in die Schtatt nei, un hen alles gfunne, wie er s ne 
gsaat hot, un hen s Passahlamm faddich gemacht. Owets is er mit de Zwelf datthiegange. 

Un wie sie am Disch gsotze hen un hen gesse, hot Yesus gsaat; Ferhaftich, ich 
saag eich, eener vun eich, as mit mer esst, will mich verrode. Un sie sin draurich warre un 
hen em gsaat, zuerscht der eent, dann der anner: Bin ich’s? Un er hot ne gsaat: Eener vun 
de Zwelf, as mit mer in die Schissel dunkt. Der Menschesoh geht yo fatt, so wie’s iwwer 
en gschriwwe schteht, awwer weh far der Mensch as en verrode dutt. Es weer besser far 
en, wann er net gebore weer. 

Un wie sie am Esse waare, hot Yesus es Brot genumme, hot gedankt, un’s 
gebroche, un hot’s ne gewwe un hot gsaat: Nemmt, des is mei Leib. Un er hot der Kellich 
genumme, hot gedankt un ne des gewwe, un sie hen all draus gedrunke. Un er hot gsaat: 
Des is mei Blut, as far vide vergosse ward. Ferhaftich, ich saag eich, ass ich nimmi vum 
Drauwesaft drink, bis der Daag kummt, wu ich’s frisch drink im Reich Goddes. 

Un nochdem ass sie en Lobgesang gsunge hen, sin sie zum Eelbarrick nausgange. 
Un Yesus hot ne gsaat: Ihr solle all an mer viel Verdruss hawwe. Es schteht gschriwwe: 
Ich will der Hieder schlagge, un die Schoof solle ausenanner geh. Awwer wann ich vun 
de Dode widder uffschteh, geh ich eich varnenaus nooch Galilea. 


Der Petrus hot gsaat: Un wann sie all an dir Verdruss hen, des gebt’s bei mir net. 
Un Yesus hot em gsaat: Loss mich der ebbes saage: noch die Nacht, eb der Haahne 
zweemol greeht, duscht du dreimol verlegle, ass du mich iewens kennscht. Awwer der 
Petrus hot noch weider als gsaat: Un iewens wann ich mit dir schtarwe misst, deet ich net 
verlegle, ass ich dich kenn. Un sie hen aah all so gschwetzt. 

Un sie sin zumme Blatz kumme, as Gethsemane heesst, un er hot seine Yinger 
gshat: Hockt eich hie, ich will bede. Un er hot der Petrus, der Yakobus un der Yohannes 
mitgenumme un hot aagfange ze ziddre un elendich ze fiehle, un hot ne gsaat: Mei Harz 
is draurich, dootdraurich. Bleibt do un halt Wacht. Un er is ebissel weider gange, is uff 
die Ard gfalle un hot gebeet: Mei Vadder, far dich is alles meeglich. Nemm dar Kellich 
vun mer, doch net was ich will, awwer yuscht was du witt. 

Un er is zerickkumme un hot sie am Schlofe gfunne, un hot em Petrus gsaat. 
Simon, schloofscht du? Hoscht du net ee eensichi Schtunn mit mir Wacht halde kenne? 
Wacht un beet, ass ihr net in Versuchung kumme. Der Geischt is widens awwer es 
Fleesch is schwach. 

Un er is noch emol hiegange un hot gebeet un hot die gleiche Wadde gsaat, is 
widder zerickkumme un hot sie widder am schlofe gfunne. Sie hen ihre Akge net 
uffmache kenne un sie hen net gewisst, was sie em antwadde sotten. Un er is es dritt Mol 
kumme un hot ne gsaat: Ach, wollen ihr nau schlofe un ruhe? Genung! Die Zeit is 
kumme. Sehnt, der Menschesoh ward glei in die Hend vun Sinder iwwergewwe. Schteht 
uff! Mer wolle geh! Dar, wu mich verrode will, kummt glei. 

Un wie er noch am schwetze waar, is der Yudas, eener vun de Zwelf, schun 
beikumme un mit em viel Leit mit Schwaerter un Schteck, alle vun de Hohebrieschder, 
de Schriftgelehrte un de Eldeschde. Der Verreeder hot ne en Sein gewwe un hot gsaat: 
Dar wu ich kiss, dar is es; den sollen ihr packe un fattnemme. 

Un wie er datthie kumme is, is er gschwint zu em hiegedrede, hot en “Meischder” 
gheesse un hot en gekisst. Die Leit hen Yesus gepackt un fascht gemacht. Eener vun 
denne, wu debei gschtanne hen, hot sei Schwart gezogge, hot erne Gnecht vum 
Hohebrieschder uffs Ohr gschlagge un’s abgschnidde. 

Un Yesus hot geantwatt un ne gsaat: Ihr sin rauskumme wie zumme Harder mit 
Schwaerter un Schteck far mich ze packe. Ich bin alle Daag bei eich im Tempel gewest 
un ihr hen mich doch net gepackt. Awwer die Schrift muss vollfillt warre. 

Noh hen sei Leit en all verlosse un sin weckgschprunge. Awwer en yunger Mann 
waar do, dar is mitgange. Er hot yuscht en Schtick Leinduch uff der nackiche Haut 
gewore. Sie hen en packe wolle, awwer er hot’s Leinduch falle losse un ds nackich 
fattgschprunge. 

Sie hen Yesus zum Hohebrieschder gebrocht, un all die Hohebrieschder, die 
Edeschde un die Schriftgelehrte hen sich versammelt. 

Awwer der Petrus is hinnedraa nohkumme bis in em Hohebrieschder sei Palascht 
nei, hot bei de Gnecht ghockt un hot sich am Feier gewarmt. 

Die Hohebrieschder un die gans Kort hen falsch Zeignis gege Yesus gsucht, so 
ass sie en ze Doot sentense kennten, awwer sie hen nix gfunne. Viel Leit hen aah falsch 
Zeignis gege en gewwe, awwer ihre Zeignis hot net iwwereigschtimmt. Deel sin 
uffgschtanne un hen falsch gschwore wie sell: Mer hen gheert, ass er gsaat hett: Ich will 
dar do Tempel, as bei Hand gemacht is, runnerreisse un in drei Daag eens baue, as net bei 
Hand gemacht is. Awwer denne ihre Zeignis hot aah net gut iwwereigschtimmt. 


Un der Hohebrieschder is uffgschtanne, is middes unner die Leit kumme un hot 
Yesus gfroogt: Hoscht du dann nix ze saage, wann sie des gege dich uffbringe? Awwer er 
is schtill gebliwwe un hot nix geantwatt. Noh hot der Hohebrieschder en widder gfroogt: 
Bischt du der Grischdus, em hochgelobte Gott sei soh? 

Yesus hot gsaat: Des bin ich. Un ihr solle der Menschesoh sehne, wann er rechts 
vum Allmechtiche sitzt un mit de Wolke vum Himmel kummt. 

Dann hot der Hohebrieschder sei Gleeder verrisse un hot gsaat: Far was brauche 
mer noch Zeige? Ihr hen die Gottesleschderung gheert. Was is eieri Meening? Un sie hen 
all die seem Tschodschment iwwer en ausgschproche: er misst schtarwe. 

Noh hen Deel aagfange, uff en ze schpucke, sei Gsicht ze verdecke un en mit der 
Fauscht ze schlagge, un em ze saage: Nau kannscht uns weissaage! 

Un iwwerdem waar der Petrus drunne im Hof. Noh is en Maad vum 
Hohebrieschder seine Leit kumme, hot gsehne, ass der Petrus sich gewarmt hot, hot en 
aageguckt un gsaat: Du waarscht aah beim Yesus vun Nazareth. Awwer er hot’s verlegelt 
un gsaat: Ich weess net, was du meenscht. Dann is er zum Vorblatz nausgange, un der 
Haahne hot gegreeht. 

Awvwer die Maad hot en aageguckt un hot widder aagfange zu de Leit ze saage, as 
datt gschtanne hen: Des is eener vun denne! Awwer er hot’s noch emol verlegelt. Un karz 
druff hen die, wu datt gschtanne hen, em Petrus widder gsaat: Gewiss bischt du eener vun 
denne; du bischt doch aus Galilea. Awwer er hot aagfange wiescht ze schwetze un ze 
schweere: Ich kenn seller Mann net, wu ihr devun schwetze. 

Un uff eemol hot der Haahne widder gegreeht. Noh hot der Petrus an Yesus sei 
Wadde gedenkt: Eb der Haahne zweemol greeht, hoscht du dreimol verlegelt, ass du 
mich iewens kennscht. Un er hot aagfange, bitterlich ze heile. 


ES FIMFZEET KABIDDEL 


Un demarrye gans frieh hen die Hohebrieschder zamme mit de Eldeschde, de 
Schriftgelehrte un der ganse hoche Kort en Versammlung ghalde, hen Yesus gebunne, 
weckgfiehrt un em Pilatus iwwergewwe. 

Der Pilatus hot en gfroogt: Bischt du der Keenich vun de Yudde? Er hot em 
geantwatt: Du saagscht’s. Un die Hohebrieschder hen en arrick hatt aageglaagt. Der 
Pilatus hot en noch emol gfroogt: Witt du nix antwadde? Harrich emol, wie hatt sie dich 
aaglaage. Awwer Yesus hot nix meh gsaat, un der Pilatus hot net gewisst, was er devun 
denke sott. 

Awwer er hot als die Gewuhnet ghat, en Gfangner beim Fescht freizelosse, 
eenicliebber as sie hen haw we wolle. Un es waar eener, as Barabbas gheesse hot, wu sie 
mit de Hetzer gepackt hen ghat, as im Uffruhr gemart hen. Un die Leit sin nuffgange un 
hen en gebitt, ass er des duh sott, was er alsfatt geduh hot. 

Der Pilatus hot geantwatt: Wollen ihr, ass ich eich der Keenich vun de Yudde 
freilosse sott? Er hot yo gut gewisst, ass die Hohebrieschder en yuscht aus Neid 
iwwergewwe hen. 

Awwer die Hohebrieschder hen die Leit so uffgehetzt, ass sie verlangt hen, er sott 
ne liewer der Barabbas freilosse. Un der Pilatus hot widder zu ne gsaat: Was soll ich dann 
mit dem mache, as ihr der Keenich vun de Yudde heesse? 


Sie hen widder gegrische: Greizich en! Awwer der Pilatus hot ne gsaat: Was hot 
er letz geduh? Awwer sie hen noch arriyer gegrische: Greizich en! 

Un weil der Pilatus de Leit en Gfalle hot duh wolle, hot er der Barabbas 
freigelosst far sie, awwer Yesus hot er geeschle losse un iwwergewwe losse far 
gegreizicht ze warre. 

Die Soldaade hen en in die Fortress neigebrocht un hen die gans Kompani 
zammegerufe. Sie hen em en parbler Mantel aageduh, hen em en Kron aus Darne 
gflochde un uff sei Kopp gsetzt, un hen aagfange en ze salute: Hurraah far der 
Yuddekeenich! Un sie hen uff der Kopp mit re Gart gschlagge, hen uff en gschpuckt, un 
sin uff die Gnie gfalle far em die Ehr ze weise. 

Un nochdem as sie en verschpott hen, hen sie em der parbel Mantel ausgezogge, 
hen em sei eegne Gleeder aageduh, un hen en datthie gebrocht, wu sie en greiziche hen 
wolle. Sie hen en Mann gezwunge, as varbeigange is, naamens Simon vun Gyrene, un uff 
em Feld gewest is, es Greiz far en ze schleppe. Dar waar der Vadder vum Alexander un 
vum Rufus. 

Un sie hen en zumme Blatz gebrocht, as Golgatha heesst, sell meent: Der 
Scheedelblatz. Sie hen em Myrrh im Wei ze drinke gewwe, awwer er hot’s net genumme. 
Dann hen sie en gegreizicht. Sei Gleeder hen sie unnerenanner gedeelt un hen gewarfelt 
far sehne, war ebbes devun griege deet. 

Des waar so an die dritt Schtunn, wie sie en gegreizicht hen. Un drowwe waar 
iwwer em gschriwwe, far was sie en gesentenst hen: Der Keenich vun de Yudde. Un mit 
em hen sie zwee Verbrecher gegreizicht, der eent rechts vun em un der anner links vun 
em. Selleweeg is die Schrift vollfillt warre, as saagt: Er is zu de Verbrecher gezeehlt 
warte. 

Die Leit, wu varbeigange sin, hen en geleschdert, hen der Kopp gschiddelt un 
gsaat: Ei, du bischt der Mann, as der Tempel runnerreisse un in drei Daag widder uffbaue 
will. Nau helf der selwert un kumm do runner vum Greiz. Selleweeg hen aa die 
Hohebrieschder en mitenanner verschpott, aah die Schriftgelehrte, un hen gsaat: Annre 
hot er gholfe un kann sich selwert net helfe. Nau loss der Grischdus, der Keenich in 
Israel, vum Greiz runnerkumme, ass mer’s sehne un glaawe kenne. Un die zwee, as sie 
mit em gegreizicht hen, hen en aah verschpott. 

Un am die segscht Schtunn is es im ganse Land arrick dunkel warre bis an die 
neint Schtunn. Un am die neint Schtunn hot Yesus laut gerufe: Eli, Eli, lama 
sabbachthani. Des meent: Mei Gott, mei Gott, far was hoscht du mich verlosse? Etliche, 
wu datt gschtanne hen un’s gheert hen, hen gsaat: Harricht emol, er ruft der Elias. 

Eener is dann kumme un hot en Schponsch mit Essich gfillt un uff en Gart 
gschteckt un hot’s em ze drinke gewwe, un hot gsaat: Ei, nau wolle mer sehne, ob der 
Elias kummt un en runnernemmt. 

Un Yesus hot noch emol laut gegrische un is gschtarwe. Un der Vorhang im 
Tempel is in zwee Schtick verrisse, vun owwe bis unne hie. 

Der Haaptmann, as datt bei em gschtanne hot un gsehne hot, wie er gschtarwe is, 
hot gsaat: Gewiss is dar Mann Goddes Soh gewest. 

Un Weibsleit waare aah do, as vun weitem zugeguckt hen. Bei ne waare Maria 
Magdalena, un Maria, as em glenere Yakobus, em Jose un der Salome ihre Mudder waar. 
Die sin mit em gange, wie er noch in Galilea waar, un hen en datt bedient. Un viele annre 
waare aah debei, as mit em nuffnooch Yerusalem gange sin. 


Un owets, weil’s der Rischtdaag waar, sell meent der Daag varm Sabbaat, is der 
Joseph vun Arimathia kumme, en aagsehner Mann vun der Kort, wu fars Reich Goddes 
alsfatt gewaart hot. Dar hot’s Harz ghat un is zum Pilatus gange un hot en far Yesus sei 
Leichnaam gfroogt. Pilatus hot’s gewunnert, ass er schun doot waar, un hot der 
Haaptmann gerufe un en gfroogt, eb er schun en langi Zeit doot weer, un nochdem ass 
er’s vum Haaptmann bschteddicht grickt hot, hot er em Joseph der Leichnaam gewwe. 

Dar hot en Leinduch kaaft, hot Yesus runnergenumme, ins Leinduch gewickelt un 
in en Graab geleegt, as sie in en Felse neighackt hen ghat, un hot en Schtee var die Dier 
vum Graab gerollt. Awwer Maria Magdalena un Maria em Jose sei Mudder, hen gsehne, 
wu sie en hiegleegt hen. 


ES SECHZEET KABIDDEL 


Un nochdem ass der Sabbaat varbei waar, hen Maria Magdalena un Maria, em 
Yakobus un der Salome ihre Mudder, Greider kaaft far en im Graab schee ze mache. Un 
sie sin am erschde Daag vun der Wuch zum Graab kumme, wie die Sunn uffgange is. Un 
sie hen zuenanner gsaat: War dutt der Schtee weck vun der Dier vum Graab far uns? 

Un sie hen hiegeguckt un gsehne, ass eenichebber der Schtee weckgerollt hot, as 
doch arrick grooss waar. Un sie sin ins Graab neigange un hen en yunger Mann datt 
rechts sitze sehne, as en langes weisses Gleed gewore hot, un sie waare verschrocke. 

Awwer er hot ne gsaat: Habt ken Bang. Ihr suche Yesus vun Nazareth, as sie 
gegreizicht hen. Er is widder uffgschtanne, er is net do. Sehnt, do is der Blatz, wu sie en 
hiegelegt hen. Awwer nau geht hie un saagt seine Yinger un em Petrus, ass er var eich 
varnenaus nooch Galilea geht, datt sollen ihr en widder sehne, wie er’s eich als gsaat hot. 

Un sie sin nausgange un vum Graab weckgschprunge, weil sie aagfange hen ze 
ziddre un sich ze farrichde. Un sie hen nix devon verrode, weil sie so verschrocke waare. 

Nochdem ass er frieh marryets am erschde Daag vun der Wuch widder 
uffgschtanne is, is er zuerscht zu der Maria Magdalena kumme, as er emol siwwe beesse 
Geeschder vun ihre nausgedriwwe hot. Un sie is hiegange un hot’s denne verzeehlt, as 
mit em gewest sin un nau geyammert un gebrillt hen. Wie die gheert hen, ass er noch am 
Lewe waar un zu ihre kumme is, hen sies net geglaabt. 

Karz druff hot er sich in re annre Gschtalt zwee vun ihne gewisse, wie sie drausse 
im Land uff em Weeg gange sin. Un die zwee sin aah hiegange un hen’s de annre 
verzeehlt, awwer die hen’s doch net geglaabt. 

Zuletscht, wie die Zwelf am Disch gsotze hen, hot er sich ihne aah gewisse un hot 
sie wege ihrem Unglaawe un ihre hattes Harz gscholde, weil sie denne net geglaabt hen, 
wu en gsehne hen, nochdem ass er widder uffgschtanne is. 

Un er hot ne gsaat: Geht in der ganse Welt rum un breddicht es Evangelium zu 
alle Mensche. War glaabt un gedaaft ward, dar soll seelich warre. Awwer war net glaabt, 
dar ward verdammt. 

Die Zeeche, as zu denne kumme, wu glaawe, sin die do: In meim Naame solle sie 
beesse Geeschder nausdreiwe, in neie Schprooche schwetze, Schlange ausdreiwe, un 
wann sie Gift drinke, soll ihne des net schaade; wann sie die Hend uff die Granke lege, 
solle die gsund warre. 

Un der Harr, nochdem ass er mit ne gschwetzt hot, is in der Himmel 
nuffgenumme warre un hot sich rechts vun Gott gsetzt. 


Awwer die Yinger sin in die Welt nausgange un hen iwwerall gebreddicht. Der 
Harr hot ne gholfe un hot’s Watt darrich die Zeeche begrefticht, as do dezu gheert hen. 


